Aduan berkaitan integriti dan rasuah meningkat

KEDAH, 3 Oktober- Peningkatan sebanyak lima ganda aduan berkaitan integriti dan rasuah yang dilaporkan oleh penjawat awam kepada Suruhanjaya Pencegahan Rasuah Malaysia (SPRM) dalam tempoh sejak 10 tahun lalu.  Presiden Pemerhati Rasuah Malaysia MCW, Jais Abdul Karim berkata, jumlah itu menunjukkan tahap kesedaran penjawat awam dalam usaha membantu kerajaan membanteras rasuah dan berintegiriti ,semakin tinggi.

(Presiden Pemerhati Rasuah Malaysia MCW, Jais Abdul Karim)

"Saya melihat kesedaran penjawat awam jika mereka sayangkan rakan-rakan, mereka mesti melaporkan dan telah bermula ditanam di setiap penjawat awam bagi memastikan ketelusan dan juga tiada ketirisan di setiap agensi kerajaan tersebut," katanya selepas menyampaikan taklimat integriti pada Program Perhimpunan Bulanan Jabatan Penyiaran Kedah di Alor Setar, di sini. Jais juga berkata, MCW sebagai pertubuhan bukan kerajaan, NGO membantu SPRM membanteras rasuah akan memberi panduan dan galakkan kepada penjawat awam untuk melaporkan kes rasuah disamping menjaga kerahsiaan mereka sebagai pelapor.  Terdapat lapan kaedah untuk membuat laporan dan tidak semestinya pelapor perlu hadir ke SPRM. MCW kini dalam siri jelajah ke seluruh negara bagi mengerakkan masyarakat termasuk penjawat awam lebih berintegeriti dan mengamalkan budaya membanteras rasuah. Sebanyak 30 daerah terpilih dalam siri jelajah itu melibatkan program pidato dan kuiz anti rasuah dengan menyasarkan pemimpin muda. Program turut dihadiri Pengarah Jabatan Penyiaran Kedah Sharimah Abu Bakar. Terdahulu Sahrimah dalam ucapan menyarankan warga kerja RTM Kedah untuk terus melaksankan tugas dengan berdedikasi dan komited dan sentiasa menjaga nama baik jabatan.


SPRM kesan Ho Kim Hock bantu siasatan kes

PUTRAJAYA, 3 Oktober - Suruhanjaya Pencegahan Rasuah Malaysia (SPRM) berusaha mengesan seorang individu lelaki bagi membantu siasatan kes agensi berkenaan.SPRM menerusi kenyataan memaklumkan, lelaki tersebut dikenali sebagai Ho Kim Hock, 49, mempunyai alamat terakhir di No. 21, Jalan Juara 2/4, Taman Juara Jaya Balakong, 43200 Cheras Selangor.

Sehubungan itu, orang ramai yang mengenali atau mempunyai maklumat mengenai lelaki tersebut diminta menghubungi pegawai penyiasat Muhamad Saad Bordani di talian 010-775 0304 atau e-mel kepada This email address is being protected from spambots. You need JavaScript enabled to view it..


Harga minyak masak turun pada 8 Oktober hingga 7 November

KUALA LUMPUR, 3 Oktober- Harga minyak masak tulen merekodkan trend penurunan dengan harga baharu bermula 8 Oktober sehingga 7 November ini.  Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, penetapan harga baharu bagi minyak masak tulen kemasan botol diharapkan mampu memberi manfaat kepada Keluarga Malaysia.

(Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi)

"Bagi botol 5 Kg turun daripada RM33.50 kepada RM31.50 iaitu penurunan sebanyak RM2.00. Manakala bagi botol 3 Kg turun daripada RM21.10 kepada RM19.90 penurunan sebanyak RM1.20. Sementara itu bagi botol 2 Kg turun daripada RM14.30 kepada RM13.50, penurunan sebanyak 0.80 sen, botol 1 Kg turun daripada RM7.50 kepada RM7.10. penurunan sebanyak 0.40 sen," katanya dalam sidang media di Parlimen hari ini.  Dalam perkembangan berasingan, Alexander berkata pihaknya masih menerima laporan berkaitan pelanggaran undang-undang di bawah bidang kuasa KPDNHEP, namun jumlahnya kecil iaitu sebanyak 13 kes.


Lebuh raya bertingkat di Lembah Klang siap sepenuhnya hujung tahun depan- Fadillah

(Menteri Kerja Raya, Datuk Seri Fadillah Yusof)

KUALA LUMPUR, 3 Oktober- Kesemua projek Lebuh Raya Bertingkat akan siap sepenuhnya penghujung tahun depan.Antaranya, Lebuhraya Bertingkat Sungai Besi - Ulu Kelang (SUKE), Lebuhraya Bertingkat Damansara - Shah Alam (DASH), Lebuhraya Bertingkat Setiawangsa - Pantai (SPE) dan Lebuhraya Lembah Klang Timur (EKVE).Menteri Kerja Raya, Datuk Seri Fadillah Yusof berkata sehingga kini Lebuh Raya Bertingkat Sungai Besi - Ulu Kelang (SUKE) telah dibuka secara berperingkat manakala bakinya dijangka dibuka sepenuhnya pada suku pertama tahun 2023."Bagi lebuh raya bertingkat Damansara - Shah Alam (DASH) pula pembinaan keseluruhan telah mencapai 99.64% dan dijangka siap pada akhir tahun 2022. Selain itu, lebuh raya bertingkat Setiawangsa - Pantai (SPE) telah dibuka sebahagian iaitu Seksyen 4 (Setiawangsa -Taman Melati) pada 21 Disember 2021 manakala peratus kemajuan adalah 94.97% lebuh raya Lembah Klang Timur (EKVE) masih dalam pembinaan dengan kemajuan telah dicapai sebanyak 96.93% dan dijangka siap pada hujung tahun 2023," katanya.Beliau menjawab soalan wakil Seremban, Anthony Loke Siew Fook.Fadillah turut memaklumkan, kadar tol untuk tempoh operasi pertama yang telah dibuka adalah RM3.50 bagi kelas satu dan lima, RM7 bagi kelas dua, RM10.50 bagi kelas tiga dan RM1.80 bagi kelas empat.

(Fasa pertama Lebuhraya Bertingkat Sungai Besi-Ulu Kelang (SUKE) bagi jajaran sejauh 16.6 kilometer (km)/ BERNAMA)


Mangsa banjir kilat di Johor meningkat

JOHOR BAHRU, 3 Oktober- Mangsa banjir kilat di Johor meningkat kepada 295 orang setakat 12 tengah hari ini berbanding 75 orang yang direkodkan petang semalam.Jawatankuasa Pengurusan Bencana Daerah (JPBD) dalam kenyataan memaklumkan Kulai merupakan daerah baharu di negeri itu yang terjejas akibat banjir kilat dengan 159 orang dipindahkan ke sebuah pusat pemindahan sementara (PPS) di Sekolah Menengah Kebangsaan (SMK) Bukit Batu.Menurut JPBD kesemua mangsa di PPS SMK Bukit Batu yang dibuka sejak 6.30 petang semalam itu, merupakan penduduk dari Kampung Melayu Bukit Batu."Selain itu, satu lagi PPS di Sekolah Kebangsaan (SK) Sungai Linau, Kluang dibuka pada 5.30 petang semalam, menempatkan 41 mangsa dari Kampung Sungai Linau."Seramai 33 mangsa dari Kampung Tengah, Renggam juga di Kluang masih ditempatkan di PPS SK Sri Kampung Renggam," menurut kenyataan itu hari ini.JPBD menyatakan PPS SK Melayu Raya di Pontian pula menempatkan 62 mangsa dari Kampung Sri Gambut, Kampung Paya Embun, Kampung Melayu Raya dan Kampung Sri Menanti."Ini sekali gus menjadikan sebanyak empat PPS beroperasi di negeri ini melibatkan daerah Pontian, Kluang dan Kulai," katanya.Banjir kilat di negeri itu berlaku disebabkan hujan lebat melebihi dua jam sejak 10 pagi semalam.- BERNAMA


Mesyuarat 'task force' dilaksana secara berkala, persediaan hadapi bencana

KUALA LUMPUR, 3 Oktober- Mesyuarat Task Force bagi siap siaga menghadapi bencana akan dibuat secara berkala.Timbalan Menteri di Jabatan Perdana Menteri (Tugas-tugas Khas), Datuk Mastura Mohd Yazid berkata ia bagi memastikan Jawatankuasa Pengurusan Bencana Daerah (JPBD) berada pada tahap optimum dalam menghadapi kemungkinan Monsun Timur Laut. Jelas beliau, mesyuarat akan dipengerusikan Ketua Setiausaha Negara, Tan Sri Datuk Mohd Zuki Ali.Seramai 76,336 pegawai dan agensi tindak balas di semua peringkat termasuk daerah telah berada dalam keadaan siap siaga sepenuhnya. "Jawatankuasa pengurusan bencana negeri (JPBN) dan jawatankuasa pengurusan bencana daerah (JPBD) juga telah diarahkan untuk bersedia lebih awal bagi memastikan bantuan dan bekalan sampai di semua lokasi yang terlibat bagi mengelakkan keadaan lebih sukar sekiranya jalan terputus dan sebagainya," katanya.

(Timbalan Menteri di Jabatan Perdana Menteri (Tugas-tugas Khas), Datuk Mastura Mohd Yazid)

Beliau menjawab soalan ahli parlimen Kota Samarahan, Datuk Rubiah Wang dalam sesi Jawab Lisan Persidangan Dewan Rakyat di Parlimen.Tambah Mastura, semua aset berjumlah 22,622 aset meliputi darat, air, udara, perubatan dan lain-lain turut disediakan.  Sementara itu, sebanyak RM50,000 diperuntukkan kepada setiap daerah manakala peruntukan berjumlah RM1.08 juta disalurkan kepada lapan agensi tindak balas dengan RM100,000 bagi setiap agensi.


Rakyat diminta tidak panik susulan amaran cuaca buruk oleh kedutaan AS

KUALA LUMPUR, 3 Oktober - Rakyat diminta untuk tidak terlalu bimbang berikutan amaran cuaca buruk yang dikeluarkan di laman sesawang kedutaan Amerika Syarikat (AS) untuk rakyat mereka di negara ini.Ketua Pengarah, Jabatan Meteorologi Malaysia (MET Malaysia), Muhammad Helmi Abdullah menasihatkan semua pihak bersiap sedia menghadapi Monsun Timur Laut (MTL) yang berlaku setiap hujung tahun.

MTL dijangka bermula pertengahan November dan berakhir Mac tahun depan.'Pemantauan cuaca secara berterusan dan amaran cuaca akan dikeluarkan sekiranya ribut petir, hujan lebat berterusan, angin kencang dan laut bergelora serta siklon tropika dijangka berterusan. Hebahan kepada orang awam termasuk warga Amerika Syarikat di Malaysia dilakukan melalui pelbagai saluran," katanya menerusi kenyataan.Tambahnya, orang awam dinasihatkan untuk mengikuti arahan agensi Pengurusan Bencana Negara dan peka dengan sebarang perubahan cuaca.


Bank Dunia naikkan unjuran pertumbuhan KDNK Malaysia kepada 6.4%

(Menteri Di Jabatan Perdana Menteri (Ekonomi) Datuk Seri Mustapa Mohamed)

KUALA LUMPUR, 3 Oktober- Kadar inflasi negara dianggar jauh lebih tinggi iaitu sebanyak 10.6 peratus berbanding 4.7 peratus pada bulan Ogos 2022 sekiranya tiada subsidi yang disediakan oleh kerajaan.Menteri di Jabatan Perdana Menteri (Ekonomi), Datuk Seri Mustapa Mohamed berkata, dasar-dasar dan inisiatif kerajaan berjaya memulihkan ekonomi serta meringankan beban Keluarga Malaysia walaupun ekonomi negara kini sedang menghadapi pelbagai cabaran domestik dan global.Sasaran pertumbuhan Keluaran Dalam Negara Kasar (KDNK) di antara 5.3 peratus hingga 6.3 peratus bagi 2022 diyakini akan dicapai. Walaupun persekitaran ekonomi global amat mencabar, ekonomi Malaysia telah menunjukkan pertumbuhan lebih kukuh sebanyak 5.0 peratus pada suku pertama dan 8.9 peratus pada suku kedua tahun ini.  Bank Dunia telah menaikan unjuran pertumbuhan KDNK Malaysia kepada 6.4 peratus bagi 2022 berbanding 5.5 peratus yang dianggarkan sebelum ini.

"Berikut merupakan petunjuk ekonomi yang membuktikan prestasi ekonomi negara menggalakkan. Yang pertama jumlah eksport meningkat sebanyak 30.3% kepada RM1 trilion pada lapan bulan tahun ini, yang kedua jumlah jualan kenderaan penumpang dan komersial meningkat 63% kepada 447,209 unit pada Januari-Ogos tahun ini, yang ketiga ketibaan pelancong meningkat kepada 3.2 juta pelancong bagi Januari hingga Julai tahun ini dan kadar pengangguran sudah turun kepada 3.7% pada bulan Julai," katanya. Beliau menjawab pertanyaan wakil Pasir Salak, Datuk Seri Tajuddin Abdul Rahman dalam sesi Pertanyaan bagi Jawab Lisan Persidangan Dewan Rakyat di Parlimen.

(Ahli Parlimen Pasir Salak, Datuk Seri Tajuddin Abdul Rahman)

Mengulas mengenai Tabung Kewangan Antarabangsa (IMF) dan Bank Dunia yang meramalkan pertumbuhan ekonomi dunia yang lebih rendah pada tahun depan, Mustapa berkata, Malaysia, sebagai sebuah ekonomi kecil dan terbuka tidak terkecuali daripada terkena tempias daripada cabaran itu.  Jelas beliau, langkah-langkah untuk menangani cabaran-cabaran itu akan diperincikan dalam Belanjawan 2023.


Agong perkenan 14 akta diluluskan parlimen

KUALA LUMPUR, 3 Oktober - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah memperkenankan 14 akta termasuk Akta Perlembagaan (Pindaan) (No. 3) 2022 mengenai peruntukan Larangan Ahli Parlimen Bertukar Parti yang diluluskan pada Mesyuarat Kedua Penggal Kelima Parlimen ke-14 yang lalu.Yang Dipertua Dewan Rakyat, Tan Sri Azhar Azizan Harun berkata akta lain ialah Akta Agensi Kawalan Sempadan Malaysia (Pembubaran) 2022, Akta Sistem Insurans Pekerja (Pindaan) 2022, Akta Keselamatan Sosial Pekerja (Pindaan) 2022 dan Akta Majlis Pembangunan Wilayah Ekonomi Pantai Timur (Pindaan) 2022.

"Selain itu, Akta Kawalan Padi dan Beras (Pindaan) 2022, Akta Kehadiran Wajib Pesalah-Pesalah (Pindaan) 2022, Akta Lembaga Pemasaran Pertanian Persekutuan (Pindaan) 2022, Akta Mahkamah Kehakiman (Pindaan) 2022 dan Akta Kanun Tatacara Jenayah (Pindaan) 2022."Akta yang turut diperkenan Seri Paduka ialah Akta Perhutanan Negara (Pindaan) 2022, Akta Tabung Angkatan Tentera (Pindaan) 2022, Akta Racun (Pindaan) 2022 dan Akta Keselamatan Sosial Suri Rumah 2022," katanya Azhar pada permulaan persidangan Dewan Rakyat hari ini, di sini.Beliau turut memaklumkan dewan mengenai perutusan Yang Dipertua Dewan Negara Tan Sri Dr Rais Yatim yang menyatakan persetujuan Dewan Negara terhadap kesemua 25 rang udang-undang diluluskan Dewan Rakyat pada Mesyuarat Kedua Penggal Kelima Parlimen Ke-14.-BERNAMA


Klinik Kesihatan Kuala Kedah ditutup sementara akibat kebocoran gas dari kilang berhampiran

ALOR SETAR, 3 Oktober - Operasi dan perkhidmatan Klinik Kesihatan Kuala Kedah di tutup sementara pagi ini susulan kebocoran gas berbahaya dari kilang ais berhampiran klinik berkenaan. Ketua Pusat Gerakan Operasi (PGO) Jabatan Bomba dan Penyelamat Malaysia (JBPM) Kedah, Penguasa Bomba Zamani Ismail mengesahkan penutupan sementara klinik berkenaan melalui hantaran di aplikasi whatsapp kepada RTM.Kejadian dipercayai disedari seawal pukul 7 pagi tadi.

Tinjauan RTM yang bergegas ke lokasi kejadian mendapati beberapa jururawat dan petugas kesihatan yang mengalami pening dan loya dipindahkan ke tempat selamat untuk mendapatkan rawatan."Klinik Kesihatan Kuala Kedah ditutup berikutan terdapat kemungkinan kebocoran gas berbahaya dari kilang ais yang terletak bersebelahan dengan klinik," kata kenyataan yang dikeluarkan pusat kesihatan itu. Kenyataan itu juga memaklumkan Jabatan Bomba dan Penyelamat Negeri Kedah meminta pesakit dan penduduk tidak berada di kawasan berhampiran sehingga mendapat pelepasan dari pihak bomba. Orang ramai yang mempunyai tanda-tanda sesak nafas atau perlu rawatan kecemasan boleh mendapatkan rawatan ke Hospital Sultanah Bahiyah, Alor Setar.


Zubaidah dilantik KP baharu Istana Budaya

KUALA LUMPUR, 3 Oktober- Pengarah Bahagian Dasar dan Penyelidikan Jabatan Kebudayaan dan Kesenian Negara (JKKN) Zubaidah Mukhtar dilantik Ketua Pengarah Istana Budaya baharu berkuat kuasa 21 September lepas.Zubaidah, 54, menggantikan Zaiton Md Desa yang bersara wajib pada 20 Oktober tahun lepas.Beliau adalah lulusan Universiti Alabama di Tuscaloosa, Amerika Syarikat dan berpengalaman luas selama 30 tahun dalam bidang pelancongan, kesenian dan kebudayaan. Zubaidah pernah berkhidmat di JKKN dan Kementerian Pelancongan, Seni dan Budaya serta pernah menyandang beberapa jawatan antaranya Pengarah Bimbingan Seni Budaya JKKN selain pernah berkhidmat di Istana Budaya sebagai Pengarah Pemasaran dan Perhubungan Awam pada 2002 hingga 2011. Zubaidah yang memulakan tugasnya hari ini berhasrat memperluaskan kerjasama dengan pelbagai tenaga kerja daripada produksi lain bagi memperkukuh industri seni dan budaya negara menerusi pertukaran kepakaran dan pandangan. "Misalnya, kita boleh bekerjasama dengan MPO (Orkestra Filharmonik Malaysia), Orkestra Dewan Bandaraya Kuala Lumpur dan Orkestra RTM dengan menganjurkan Festival Orkestra di Istana Budaya."Pada saya tiada rival (persaingan) dalam industri kerana industri ini pun kecil, sebaliknya kita kena saling melengkapi," katanya.  Zubaidah turut bercadang menubuhkan Persatuan Seni Persembahan yang melibatkan penyedia tempat persembahan seluruh negara diterajui pihaknya. Dalam pada itu, Zubaidah juga berharap menerusi proses penggantian dan baik pulih bumbung Istana Budaya yang dijangka bermula pertengahan tahun depan mampu meningkatkan imej pentas berprestij itu di mata dunia."Bangunan ini telah berusia lebih 20 tahun dan tentunya tampak usang, jadi proses renovasi merupakan bahagian penting bagi memastikan Istana Budaya tampak gah semula," katanya sambil menambah pusat tersebut dijangka ditutup untuk satu tempoh ditetapkan bagi tujuan penyelenggaraan itu. - BERNAMA


Cabaran ekonomi, persiapan banjir tumpuan hari pertama Dewan Rakyat

KUALA LUMPUR, 3 Oktober- Langkah kerajaan menangani cabaran ekonomi dan kesiapsiagaan agensi kerajaan dalam menghadapi kemungkinan bencana banjir antara tumpuan utama pada hari pertama Mesyuarat Ketiga Penggal Kelima Parlimen ke-14.Menurut Aturan Urusan Mesyuarat di laman sesawang Parlimen, persoalan mengenai cabaran ekonomi itu diajukan Datuk Seri Tajuddin Abdul Rahman (BN-Pasir Salak) kepada Perdana Menteri yang ingin tahu tindakan kerajaan menangani cabaran tersebut demi menjaga kebajikan serta kesejahteraan Keluarga Malaysia semasa sesi Pertanyaan bagi Jawab Lisan di Dewan Rakyat.Datuk Seri Anwar Ibrahim (PH-Port Dickson) pula meminta Perdana Menteri menyatakan perangkaan terkini butiran kategori pendapatan berkenaan isi rumah mengikut kategori B40, M40 dan T20 menurut pecahan tahun bermula 2019 sehingga 2022.Turut tersenarai, soalan Datuk Rubiah Wang (GPS-Kota Samarahan) kepada Perdana Menteri mengenai status Jawatankuasa Pengurusan Bencana Daerah di seluruh negara bagi menghadapi kemungkinan bencana banjir pada hujung tahun ini.Selain itu, Fong Kui Lun (PH-Bukit Bintang) meminta Menteri Wilayah Persekutuan menyatakan persiapan kementerian itu bagi menghadapi bencana banjir yang dijangka melanda Kuala Lumpur pada akhir tahun ini. Persidangan kali ini bakal menyaksikan pembentangan Rang Undang-undang Pengangkutan Jalan (Pindaan) 2022, Rang Undang-undang Pengangkutan Awam Darat (Pindaan) 2022, Rang Undang-undang Lembaga Pelesenan Kenderaan Perdagangan (Pindaan) 2022 dan Rang Undang-undang Kualiti Alam Sekitar (Pindaan) 2022 untuk bacaan kali pertama. Berdasarkan Aturan Urusan Mesyuarat, selain usul pemilihan Timbalan Yang Dipertua Dewan Rakyat, mesyuarat juga dijangka bakal tertumpu kepada pembentangan penyata Jawatankuasa Pilihan Khas Menimbang Rang Undang-undang berkaitan Rang Undang-undang Kawalan Produk Tembakau dan Merokok 2022. Penyata yang mengandungi cadangan penambahbaikan kepada rang undang-undang tersebut dijangka dibentangkan di Dewan Rakyat tidak lewat daripada Khamis (6 Oktober) sekiranya usul Menteri Kesihatan bagi melanjutkan tarikh pembentangan penyata itu dipersetujui. Pada 2 Ogos lepas, Jawatankuasa Pilihan Khas Menimbang Rang Undang-undang yang dianggotai 13 Ahli Parlimen kerajaan dan pembangkang serta dipengerusikan Menteri Kesihatan Khairy Jamaluddin ditetapkan perlu membentangkan penyata itu tidak melebihi tarikh hari pertama persidangan Mesyuarat Ketiga Penggal Kelima Parlimen ke-14.Fokus utama persidangan kali ini adalah kepada pembentangan Rang Undang-undang Perbekalan (Belanjawan) 2023, yang dijadual dibentangkan Menteri Kewangan Tengku Datuk Seri Zafrul Tengku Abdul Aziz pada 4 petang, Jumaat ini. Rang undang-undang itu dijadual dibahaskan di peringkat dasar selama lapan hari dan akan dijawab oleh menteri selama empat hari sebelum dibahaskan di peringkat jawatankuasa selama 12 hari. Persidangan Dewan Rakyat kali ini akan berlangsung selama 32 hari hingga 29 November.- BERNAMA


JKR tutup kawasan lubang benam di Jalan Bagan Lalang

BUTTERWORTH, 3 Oktober- Jabatan Kerja Raya (JKR) Seberang Perai Utara (SPU) telah mengambil tindakan segera dengan menutup keseluruhan kawasan yang terdapat lubang benam di Jalan Bagan Lalang di sini bagi mengelak kejadian tidak diingini berlaku dan meletak papan tanda sebagai peringatan kepada pengguna jalan raya.Pihak Indah Water Konsortium (IWK) Sdn Bhd (IWK) juga telah berada di lokasi kejadian untuk membuat pemeriksaan saluran kumbahan serta tindakan pembaikan berkaitan, menurut kenyataan yang dikeluarkan Pejabat Jurutera Daerah JKR SPU malam ini."Sehubungan itu, orang ramai terutama pengguna kenderaan yang melalui Jalan Bagan Lalang itu diminta berhati-hati ekoran terdapat lubang benam di kawasan tersebut," katanya.Menurut Pejabat Jurutera Daerah JKR SPU pihaknya menerima laporan berhubung lubang benam itu kira-kira 4.30 petang Ahad dan kakitangannya terus bergegas ke lokasi bagi melihatnya.Orang ramai terutama pengguna jalan raya yang menggunakan Jalan Bagan Lalang di sini, gempar selepas kemunculan lubang benam pada permukaan jalan di kawasan itu petang Ahad dan berita itu tular di media sosial. "Berdasarkan pemantauan awal, kejadian itu merupakan lubang benam pada permukaan jalan di kawasan saluran pembentung Indah Water Konsortium (IWK) Sdn Bhd di Jalan Bagan Lalang. Lokasi kejadian adalah berhadapan dengan Greenish City Nursery.Panjang kawasan yang terlibat adalah 100 meter namun laluan tersebut masih di buka kepada kenderaan ringan, setakat ini juga tiada jalan alternatif disediakan, bagaimanapun akan disediakan sekiranya perlu," menurut kenyataan itu.- BERNAMA


Agong, Permaisuri zahir ucapan takziah kepada Zulkifli Mohamad Al-Bakri

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan takziah)

KUALA LUMPUR, 3 Oktober- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan takziah kepada seluruh keluarga bekas Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri, di atas pemergian anak lelaki beliau Hammad Zulkifli awal pagi Ahad.Turut menzahirkan ucapan takziah Raja Permaisuri Agong Tunku Hajah Azizah Aminah Maimunah Iskandariah.Menurut catatan di Facebook Istana Negara, Seri Paduka Baginda berdua turut menzahirkan rasa sedih dengan pemergian Allahyarham dan menzahirkan harapan agar seluruh keluarga Allahyarham sabar serta tabah menghadapi dugaan serta suasana sedih dan pilu ini.“Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan bersama para solihin,” menurut catatan Facebook Istana Negara. Sementara itu Zulkifli turut berkongsi hantaran Istana Negara di Facebook beliau.“Menjunjung kasih Tuanku berdua atas keprihatinan jua titah ucapan yang mententeramkan jiwa patik pacal sekeluarga. Ampun Tuanku,” kata Zulkifli dalam catatan itu.Dalam hantaran terdahulu, beliau memberitahu Allahyarham Hammad, 22, meninggal dunia pada 5.22 pagi Ahad kerana kanser right soft tissue sarcoma tahap empat ke lima dan dikebumikan di Nilai pada 11.30 pagi.- BERNAMA


Bajet 2023 : PM yakin dapat sokongan ahli parlimen

PUTRAJAYA, 3 Oktober- Perdana Menteri yakin Bajet 2023 yang bakal dibentang pada Jumaat akan mendapat sokongan Ahli Parlimen supaya diluluskan. Jelas Datuk Seri Ismail Sabri Yaakob, bajet ini merupakan bajet untuk rakyat.Dan jika pembangkang tidak setuju dengan bajet ini bermakna pembangkang tidak setuju dengan apa yang diperuntukkan oleh kerajaan untuk kepentingan rakyat. Kerajaan katanya sentiasa terbuka dan bersedia menerima pandangan daripada pihak pembangkang berkaitan Bajet 2023.Datuk Seri Ismail Sabri menyatakannya selepas mempengerusikan mesyuarat pramajlis bagi Mesyuarat Ketiga Penggal Kelima Parlimen ke-14, di Putrajaya.Mesyuarat selama 90 minit itu, turut dihadiri Menteri Kanan Kerja Raya, Datuk Seri Fadillah Yusof, Menteri di Jabatan Perdana Menteri (Ekonomi), Datuk Seri Mustapa Mohamed, Menteri Tenaga dan Sumber Asli, Datuk Seri Takiyuddin Hassan dan Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi.Antara Ahli Parlimen yang hadir ialah Ahli Parlimen Pontian, Datuk Seri Ahmad Maslan, Ahli Parlimen Bachok, Nik Mohamad Abduh Nik Abdul Aziz dan Ahli Parlimen Jempol, Datuk Seri Mohd Salim Mohd Sharif.Mesyuarat pramajlis itu diadakan bagi persediaan Sidang Dewan Rakyat yang bermula hari ini hingga 29 November.


RM1.38 juta bayaran saman berjaya dikutip Polis Johor

ISKANDAR PUTERI, 3 Oktober- Sebanyak RM1.38 juta kutipan bayaran saman trafik diperoleh sepanjang tiga hari Program Ramah Mesra PDRM Johor bersama Brother Motor yang berakhir pada Ahad.Ketua Polis Johor Datuk Kamarul Zaman Mamat berkata jumlah kutipan itu melibatkan 12,799 saman.Muar antara daerah yang mencatatkan bayaran saman tertinggi iaitu kira-kira RM192,020, iikuti Batu Pahat RM170,880 dan Johor Bahru Selatan RM141,370.Beliau turut menjelaskan, "melalui program ini, warga Singapura boleh membayar saman di semua balai trafik daerah.Sejak 2018 hingga Ogos lepas, sebanyak 2.23 juta saman dengan anggaran nilai RM340 juta direkodkan polis Johor membabitkan pelbagai kesalahan trafik.109,758 daripada saman itu melibatkan pemandu warga Singapura.Beliau ditemui pada Majlis Penutup Program Ramah Mesra PDRM Johor bersama Brother Motor di Puteri Harbour.


Perolehan kapal kombatan perlu ditambah, bagi keperluan TLDM

LUMUT, 3 Oktober- Perolehan Kapal Tempur Persisir (LCS) masih belum mencukupi untuk menampung keperluan kapal kombatan Tentera Laut Diraja Malaysia (TLDM). Panglima Tentera Laut, Laksamana Tan Sri Mohd Reza Mohd Sany turut meminta kerajaan memberi perhatian serius tentang perolehan kapal kombatan tambahan terutama dalam Bajet 2023. Menurut kenyataannya, peruntukan untuk sektor pertahanan perlu dilihat sebagai satu bentuk pelaburan dan bukannya perbelanjaan semata-mata.  Senario keselamatan serantau dan global perlu diambil kira oleh kerajaan.  Malah isu tuntutan bertindih, pencerobohan perairan oleh kapal asing serta kegiatan pelanunan dan rompakan di laut boleh menjejaskan aktiviti maritim sekali gus mengancam keamanan perairan negara.  Keterbatasan dan keusangan aset akan menjejaskan kredibiliti TLDM sebagai Angkatan Laut yang mampan dan sentiasa siaga.  Selain pembangunan aset, beliau berharap kerajaan mengambil kira kesiagaan aset-aset sedia ada, agar sentiasa bersedia untuk ditugaskan pada bila-bila masa dalam usaha mempertahankan kedaulatan negara.

(Laksamana Tan Sri Mohd Reza Mohd Sany)


Larian Amal MSDeaf terima penyertaan 1000 peserta

(Peserta larian amal MSDeaf di ibu negara)

KUALA LUMPUR, 3 Oktober- 1,000 orang peserta terdiri daripada komuniti pekak di seluruh negara telah mengadakan larian amal sempena minggu kesedaran orang pekak Antarabangsa.Aktiviti itu dianjurkan Persatuan Sukan Orang Pekak Malaysia (MSDeaf) yang bertempat di dataran Dewan Bandaraya Kuala Lumpur (DBKL) pada Ahad.Presidennya, Ong Shin Ruenn berkata, "larian ini sebagai kesedaran kepada orang ramai tentang komuniti orang pekak di negara ini."Katanya, "ia akan menjadi pendorong kepada orang pekak dan atlet pekak supaya terus berjuang dan kuat bagi meneruskan kehidupan seperti biasa."Beliau berkata sekiranya diteliti, atlet pekak mempunyai potensi untuk bersaing dengan atlet normal pada masa hadapan dan ia penting dalam perkembangan mereka melangkaui kerjaya dalam bidang sukan.

(Ong Shin Ruenn, Presiden MSDeaf ketika ditemui pemberita)

"Impak kepada atlet kami adalah dengan penerimaan pingat yang telah dimenangi dalam acara sukan. Jadi, larian ini aadalah sebagai tanda sokongan buat atlet supaya terus maju dan berusaha."terima kasih juga kepada Istana Pahang dan konsultansi yang bersama dengan kita untuk merealisasikan program ini supaya terus berjalan lancar" jelasnya ketika ditemui pemberita.Kira-kira 8,000 ahli dimiliki MSDeaf di seluruh negara dan telah menjadi ahli Jawatankuasa Antarabangsa Sukan untuk Orang Pekak sejak tahun 1997.


Lebih 10,000 PPS seluruh negara bakal diwartakan bagi persiapan banjir

SHAH ALAM, 2 Oktober- Dianggarkan lebih 10,000 pusat pemindahan sementara (PPS) bakal diwartakan jika sekolah berasrama penuh turut dijadikan fasiliti berkenaan bagi persiapan menghadapi bencana banjir hujung tahun ini.Menteri Pembangunan Wanita, Keluarga dan Masyarakat Datuk Seri Rina Mohd Harun berkata sehingga kini kementeriannya telah mengenal pasti 6,010 PPS untuk menempatkan mangsa banjir di seluruh negara. Katanya jumlah itu meliputi sekolah, balai raya, dewan dan pada masa sama fasiliti ini juga akan dijadikan sebagai pusat pembuangan undi, serta pusat daerah mengundi.

(Menteri Pembangunan Wanita, Keluarga dan Masyarakat, Datuk Seri Rina Mohd Harun/BERNAMA)

“Sebab itu dalam keadaan sekarang kita perlu rasional. Jika diadakan pilihan raya sekarang, bermakna ia di waktu kita ramalkan banjir akan berlaku. “Kita nak jadikan PPS atau nak dijadikan tempat membuang undi? Semangat kita berkobar untuk pilihan raya tapi dalam masa masalah rakyat juga perlu diutamakan,” katanya dalam ucapan dalam Majlis Pelancaran Jentera Pilihan Raya Bersatu Selangor di sini hari ini.Negara diramal mengalami fasa peralihan monsun bermula pada esok hingga November ini yang berpotensi menyebabkan banjir kilat serta kerosakan pada struktur yang tidak kukuh.- BERNAMA


Pelanggan dobi terkejut jumpa ular sawa dalam mesin basuh

JOHOR BAHRU, 2 Oktober- Seorang pelanggan yang berhasrat untuk membasuh pakaian di pusat dobi layan diri di Jalan Impian Emas 22, Taman Impian Emas, di sini, semalam, terkejut apabila menemukan seekor ular sawa di dalam mesin basuh.Ketua Balai Bomba dan Penyelamat (BBP) Larkin, Timbalan Penguasa Bomba I, Suhaimi Mohd Jamal, berkata seramai tiga anggota dikejarkan ke lokasi kejadian setelah menerima panggilan kecemasan daripada pemilik dobi itu pada jam 9.41 pagi.“Pelanggan yang menjumpai ular ketika ingin membasuh baju itu terus memaklumkan kepada pemilik kedai dobi tersebut dan pemilik menghubungi bomba bagi mendapatkan bantuan.“Ular sawa tersebut adalah berukuran 1.8 meter (6 kaki)ki dan seberat 20 kilogram, berada di dalam salah satu mesin basuh dobi itu,” katanya menerusi kenyataan hari ini.

Beliau berkata ular itu, yang tidak bertindak agresif, ditangkap dalam masa lima minit dengan menggunakan penjerut dan telah dilepaskan di kawasan yang jauh dari penempatan orang awam. -BERNAMA


Program Jualan Murah Keluarga Malaysia, terus dapat sambutan

KUALA LUMPUR, 2 Oktober- Program Jualan Murah Keluarga Malaysia terus mendapat sambutan menggalakkan sejak mula dilaksana Ogos lalu.Menerusi inisiatif tersebut, orang ramai dapat menikmati harga barangan keperluan harian sehingga 20% lebih murah daripada harga pasaran biasa. Bagi warga kota, inisiatif tersebut diharap dapat diteruskan dalam meringankan beban kos sara hidup masyarakat.

(Presiden Persatuan Komuniti Prihatin Setiawangsa (MySetiawangsa), Datuk Mohd Irwan Rizal Mohd Ali Napiah)

"Bagus dan patut diteruskan dengan keadaan sekarang pun mahal jadi kalau program diteruskan barang pun murah baguslah untuk kurang berkemampuan untuk beli dan perlu diteruksan dari semasa ke semasa," kata penduduk Setiawangsa, Intan Safina Jaafar"Bagi saya Program Keluarga Malaysia ini baguslah untuk rakyat dengan jualan murah macam ini murah dari harga pasaran bagus untuk bantu rakyat terutama sekarang ini zaman ekonomi sekarang ini...harga murah dari luar," kata penduduk Setiawangsa, Muhamad Hanafi Zainal di sini."Pada pandangan akak bagus, sebab dapat beli dengan harga murah, dan ia sangat jarang dapat harga murah dengan keadaan sekarang , kebanyakkan harga semua naik. Jadi program seperti ini perlu diteruskan lagi," kata penduduk Setiawangsa, Maizol Nordin.Perasmian Karnival Jualan Murah Komuniti Keluarga Malaysia peringkat parlimen Setiawangsa disempurnakan Presiden Persatuan Komuniti Prihatin Setiawangsa (MySetiawangsa), Datuk Mohd Irwan Rizal Mohd Ali Napiah."Kita nampak maklum balas agak baik dan kita hendak kembangkan lagi komuniti-komuniti di seluruh Parlimen Setiawangsa agar mereka juga dapat kecapi penjimatan kos sara hidup. Mudah sahaja bagi kita kalau kita tidak dapat hendak tambah pendapat kita ia akan ambil masa, tapi kalau kita dapat, ia dapat menjimatkan perbelanjaan kos sara hidup kita," katanya di sini.Pihaknya bercadang untuk menjadikan program tersebut sebagai acara mingguan dalam usaha meringankan beban kos sara hidup rakyat.


PRU15: PH selesai agih hampir semua kerusi

GEORGE TOWN, 2 Oktober- Pakatan Harapan (PH) telah menyelesaikan pembahagian bagi hampir semua kerusi dalam kalangan parti komponennya bagi Pilihan Raya Umum Ke-15 (PRU15).Timbalan Presiden PKR Rafizi Ramli berkata ketika ini, semua negeri telah menyelesaikan pembahagian kerusi kecuali Kedah dan Sabah yang masih berunding membabitkan dua atau tiga kerusi sahaja, dan keputusan rundingan itu akan dibawa ke Mesyuarat Majlis Presiden PH pada Rabu ini.

(Timbalan Presiden PKR Rafizi Ramli / Foto Bernama)

“Kita yakin dapat selesaikan menjelang Rabu ini (Mesyuarat Majlis Presiden PH). Untuk kerusi Parlimen, PKR, Amanah dan DAP bakal mendapat tambahan kerusi pada PRU-15 yang mana 52 kerusi di Semenanjung yang dulunya ditandingi Bersatu pada PRU14, akan dibahagikan kepada semua parti dalam PH."Bagi Sarawak tidak menjadi isu sangat sebab Bersatu tidak bertanding di situ pilihan raya lepas...jadi tidak banyak beza dari segi agihan. Cuma di Sabah kita kena berunding dengan Pertubuhan Kinabalu Progresif Bersatu (UPKO) yang sebelum ini parti itu bukan dalam PH. Itu makan masa sikit," katanya kepada pemberita selepas sesi Town Hall di sini hari ini.Sementara itu, Rafizi yang juga Pengarah Pilihan Raya PKR berkata beliau berhasrat bertanding di kerusi Parlimen Pandan pada PRU15 nanti dan telah menyuarakannya kepada pucuk pimpinan parti yang belum memuktamadkan senarai calon."Saya sudah menyatakan dengan jelas saya mahu mempertahankan (kerusi Parlimen) Pandan, sedang menunggu keputusan parti. Ini kerana saya boleh berkempen dengan lebih berkesan di peringkat nasional untuk calon PKR, jika saya bertanding di Pandan, di mana kami mempunyai sokongan sangat baik dan cukup mantap," katanya.Bekas Ahli Parlimen Pandan itu berkata pada PRU14, beliau memberi laluan kepada Pengerusi Majlis Penasihat PKR Datuk Seri Dr Wan Azizah Wan Ismail, yang pada ketika itu Presiden PKR, kerana kerusi Parlimen Pandan antara kerusi PKR yang paling baik,"Kita bersetuju presiden parti ambil alih kalau tidak kerusi itu jadi rebutan (pada PRU14). Wan Azizah sangat serba boleh dan beliau sudah pun buktikan (pada PRU14). Cuma untuk saya contohnya, oleh kerana kempen (PRU15) di seluruh Malaysia, jadi memang lebih logik saya bertanding di Pandan kerana itu pangkalan saya dan itu bagi saya ruang berkempen di banyak kerusi di seluruh Malaysia," katanya.Rafizi memenangi kerusi Pandan pada 2013, ketika beliau pertama kali bertanding untuk kerusi Parlimen menewaskan calon Barisan Nasional (BN) Lim Chin Yee, dengan majoriti 26,729 undi.Beliau tidak mempertahankan kerusi itu pada PRU14 selepas tidak layak bertanding kerana proses rayuan yang masih berjalan membabitkan hukuman 30 bulan penjara yang dijatuhi Mahkamah Sesyen Shah Alam, pada Februari 2018, selepas didapati bersalah mendedahkan maklumat perbankan milik National Feedlot Corporation (NFC) dan Pengerusinya Datuk Seri Dr Mohamad Salleh Ismail.Pada PRU14, Wan Azizah yang mewakili PKR di kerusi itu menang besar 52,543 undi majoriti menewaskan calon BN Leong Kok Wee.Pada November 2019, Mahkamah Tinggi Shah Alam membebaskan Rafizi kerana pihak pendakwaan gagal mengemukakan dokumen asli seperti diperuntukkan dalam Seksyen 65(1)(c) Akta Keterangan 1950.- BERNAMA


Program Ayuh Cergas Warga Emas cemerlang 2022 pupuk kesedaran penyakit jantung

JOHOR BAHRU, 2 Oktober- Kesihatan jantung kepada warga emas, perlu dititikberatkan, sebagai kesedaran menjaga fungsi jantung kepada manusia.  Program Ayuh Cergas Warga Emas Cemerlang 2022, kolaborasi antara Jabatan Perkhidmatan Kesihatan Daerah Pontian, Johor dan Aafiyat Group, berjaya mencapai matlamatnya, dalam usaha memupuk kesedaran mengenai penyakit jantung. Program yang dijalankan bersempena Hari Jantung Sedunia dan Hari Warga Emas itu, memberi pendedahan khusus kepada bahaya serta kaedah mengatasi penyakit kardiovaskular.

(Presiden Aafiyat Group, Aidil Azwal Zainudin)

Menurut Presiden Aafiyat Group, Aidil Azwal Zainudin, program dijalankan bersempena Hari Jantung Sedunia dan Hari Warga Emas, khusus memberi pendedahan kepada bahaya serta kaedah mengatasi penyakit kardiovaskular.  Katanya, selaian pengambilan ubatan dan senaman, amalan pemakanan penting dalam mengamalkan gaya hidup sihat.  Selain ceramah dan pemeriksaan kesihatan, pengisian program juga melibatkan cabaran 10,000 langkah serta promosi kombo hari jantung sedunia di seluruh negara sehingga 31 Oktober ini.  Lebih 1,000 pengunjung hadir terdiri daripada warga emas, ibu bapa, kanak-kanak, pihak sekolah dan agensi kerajaan.  "Sangat-sangat ramai pengunjung, mungkin ini antara faktor kebiasaan warga pontian yang mereka ini suka aktiviti bersama kawan, teman dan anak-anak mereka, dan kita berterima kasih pada Hospital Pontian atas inisiatif ini," katanya. Warga emas yang hadir, menghargai usaha dibuat Aafiyat group yang memberi peluang kepada mereka melakukan pemeriksaan kesihatan secara percuma.  "Saya amat bersyukur... Agak baik sebenarnya kerana menjana memberi satu anjakkan kepada orang-orang warga emas saya rasa amat bersyukur dan berterima kasih pada pihak hospital," kata pengunjung, Zulkifli Ahmad. "Terlalu baik dari segi untuk buat pemeriksaan kesihatan seperti tekanan darah tinggi, pemeriksaan gigi lepas tu ada warga emas yang buat jualan-jualan," kata pengunjung, Fadzilah Rahmat. "Program hari ini sangat manfaat kepada kami... Jadi alhamdulillah, mudah-mudahan program seperti ini dapat dilanjutkan pada masa akan datang," kata pengunjung, Tumiran Parlan.


NADMA nafi Empangan Kenyir akan pecah, sahkan cuma latih amal

KUALA LUMPUR, 2 Oktober- Agensi Pengurusan Bencana Negara (NADMA) mengesahkan isu yang tular mengenai Empangan Kenyir yang kononnya akan pecah tidak benarNADMA menerusi satu kenyataan berkata, ia merupakan Latih Amal Pelan Tindakan Kecemasan Empangan Kenyir yang diadakan pada 26 hingga 29 September lalu."Latih amal tersebut merupakan program yang melibatkan agensi-agensi kerajaan bersama anggota komuniti bagi memastikan tahap kesiapsiagaan menghadapi bencana berada pada tahap optimum. Justeru, NADMA menasihatkan orang ramai tidak terpengaruh dengan isu terbabit yang tular yang disebarkan melalui media sosialberkaitan perkara tersebut," menurut kenyataan itu.Menurut kenyataan berkenaan sebelum ini latih amal yang sama pernah diadakan bagi Empangan Bakun di Sarawak, Empangan Sultan Abu Bakar, Cameron Highland dan beberapa empangan lain.

Terdahulu, penduduk sekitar Empangan Kenyir dilapor bimbang susulan penyebaran berita kononnya empangan terbabit akan pecah disebabkan menerima taburan hujan lebat sehingga berisiko menyebabkan banjir besar.Walaupun menyedari mengenai latih amal yang diadakan, berita yang tular sedikit sebanyak mengundang kerisauan mengambil kira keadaan cuaca yang tidak menentu, selain kejadian runtuhan tanah yang berlaku di kawasan itu pada Februari lalu.


Pelajar tahun empat dinobatkan juara Bintang Kecil KL

ANGKASAPURI, 2 Oktober- Lagu Potret nyanyian asal Akim & The Majistret membawa tuah kepada penyanyi cilik Amirul Asyraf Khan Hamimi Shamsul apabila dinobatkan sebagai juara dalam Pertandingan Akhir Bintang Kecil peringkat Wilayah Persekutuan Kuala Lumpur di Angkasapuri.Pelajar tahun empat sekolah di Sekolah Rendah Kebangsaan Wangsa Maju Zon RM10 itu berjaya membawa pulang wang tunai RM2,000, piala, sijil penyertaan dan hadiah iringan.Amirul Ashraff berjaya menewaskan enam peserta lain iaitu Abir Elofa, Yusuf Hadi, Hazrieq Fikri, Sharon Sushmita, Naurah Sofia dan Yaadana Navaneethan.

(Juara Bintang Kecil Kuala Lumpur, Amirul Ashraff)

"Syukur terima kasih kepada ibu bapa dengan cikgu yang ajar saya nyanyi dengan semua yang mendoakan saya ," katanya di sini.Dia yang lebih dikenali dengan nama Amirul Ashraff menewaskan enam peserta lain yang berumur antara 7 hingga 11 tahun.Selaku johan, murid tahun empat Sekolah Rendah Kebangsaan Wangsa Maju Zon R10 itu berjaya membawa pulang wang tunai RM2,000, piala, sijil penyertaan dan hadiah iringan.Selepas ini, Amirul Asyraff akan mewakili Wilayah Persekutuan Kuala Lumpur ke debaran Bintang Kecil 2022 peringkat semenanjung yang akan diadakan di RTM Kedah pada 22 oktober ini.Ia bagi melayakkan dirinya untuk mewakili semenanjung ke peringkat kebangsaan yang akan diadakan di Sarawak pada disember depan.Penerbit Program Bintang Kecil KL, Hamimah Mohd Yusof berkata pihaknya akan membawa wakil yang hebat ke peringkat yang paling akhir iaitu di Sarawak.

(Penerbit Program Bintang Kecil KL, Hamimah Mohd Yusof )

"Untuk peringkat selepas ini zon semenanjung kita akan membawa adik kita untuk belajar lebih lagi tentang vokal dia supaya dia lebih yakin dan confident untuk bertanding di peringkat semenanjung nanti," katanya di sini.Majlis penyampaian hadiah telah disempurnakan oleh Pengarah Bahagian Program Radio RTM, Nor’ Ain Bakir.Peserta lain pada pertandingan akhir itu ialah Abir Elofa, Yusuf Hadi, Hazrieq Fikri, Sharon Sushmita, Naurah Sofia dan Yaadana Navaneethan.Persembahan mereka telah dinilai oleh Ketua Juri, Raja Sham Raja Shaari, penyanyi, Aina Abdul dan Adzrin Adzhar.Program Bintang Kecil anjuran RTM diadakan bertujuan mencungkil bakat baharu dalam bidang nyanyian dalam kalangan kanak-kanak berusia antara tujuh tahun hingga 11 tahun.Pertandingan itu disiarkan secara langsung menerusi laman rasmi Facebook dan Youtube KLfm.


RM7.4 juta diluluskan untuk lapan projek pembaikan agensi KDN

(Ketua Menteri Datuk Seri Hajiji Noor bersama Menteri Dalam Negeri Datuk Seri Hamzah Zainuddinmelawat sekitar tapak Program Kita Demi Negara Zon Sabah pada majlis penutupan program itu di Dataran Kompleks Sukan Likas, Kota Kinabalu/BERNAMA)

KOTA KINABALU,2 Oktober- Sebanyak RM7.4 juta telah diluluskan melalui Pelan Pusingan Kedua Rancangan Malaysia ke-12 (RMK-12) bagi melaksanakan lapan projek pembaikan dan naik taraf agensi di bawah Kementerian Dalam Negeri (KDN) di negeri ini, kata Menterinya Datuk Seri Hamzah Zainudin.Katanya projek itu melibatkan pembaikan dan penggantian lif kompleks Polis Diraja Malaysia (PDRM);  pembaikan Ibu Pejabat Polis Kontigen Sabah; pembaikan pejabat, perumahan dan kemudahan PDRM; serta naik taraf dan penyelenggaraan pusat tahanan.Hamzah berkata turut terlibat ialah naik taraf Pusat Latihan RELA Negeri Sabah; pembaikan cerun di Balai Polis Tongod; kerja naik taraf genset di Sekolah Henry Gurney Keningau; dan naik taraf jeti maritim di Tawau.“Di bawah Pelan Pusingan Kedua RMK-12 juga terdapat projek baharu yang telah dikenal pasti untuk dilaksanakan di Sabah," katanya berucap pada majlis penutupan Program ‘Kita Demi Negara’ Zon Sabah anjuran KDN di Dataran Kompleks Sukan Likas di sini hari ini dirasmikan Ketua Menteri Datuk Seri Hajiji Noor.Hamzah berkata projek baharu itu antaranya melibatkan pembinaan pos kawalan Pasukan Gerakan Am (PGA) Manalunan; pembinaan Pos Kawalan PGA Poirgon; pembinaan Balai Polis Kuala Penyu dan perumahan; dan pembinaan Pondok Polis Kampung Pimping dan perumahan Membakut.Beliau berkata bagi memperkasakan kawalan sempadan di Sabah, KDN telah melaksanakan beberapa inisiatif terutamanya dalam menambah bilangan pos kawalan PGA di kawasan pedalaman di Negeri Sabah dan Sarawak."Pada tahun ini, sebuah pos kawalan PGA sedang dalam proses pembinaan di Pagalungan, Nabawan. Pembinaan pos kawalan PGA ini akan meningkatkan kawalan keselamatan dan kedaulatan negara di sempadan serta akan meningkatkan 'omnipresent' anggota keselamatan di kawasan sempadan.

(Ketua Menteri Datuk Seri Hajiji Noor (kiri menyerahkan geran Malaysian Incentive Community Empowerment (My I.C.E) kepada wakil pertubuhan sempena majlis penutupanProgram Kita Demi Negara Zon Sabah di Dataran Kompleks Sukan Likas,Kota Kinabalu. Turut hadir, Menteri Dalam Negeri Datuk Seri Hamzah Zainuddin (tengah)/BERNAMA)

“Ia bertujuan bagi mengelakkan jenayah rentas sempadan khususnya pendatang tanpa izin dan penyeludupan barang-barang bersubsidi. KDN juga sedang menimbang membangunkan Kompleks Imigresen, Kastam, Kuarantin dan Keselamatan (ICQS) di Bantul, Pagalungan,” katanya.Sementara itu, Hamzah berkata untuk memperluaskan capaian perkhidmatan KDN kepada rakyat di kawasan pedalaman, KDN telah melaksanakan transformasi terhadap pos kawalan PGA yang juga akan berfungsi sebagai balai polis."Terdapat sembilan PGA di Sabah telah diperluaskan fungsi sebagai balai polis, antaranya dua pos di Semporna, dua di Beluran, dan masing-masing satu di Tawau, Kota Belud, Kudat, Kinabatangan dan Kota Marudu," tambahnya.Beliau berkata inisiatif itu juga menjadi contoh terbaik kerjasama strategik antara jabatan di bawah KDN apabila perluasan fungsi kepada balai polis ini juga melibatkan urusan di bawah Jabatan Pendaftaran Negara bagi pendaftaran kelahiran dan kematian.Mengulas mengenai program ‘Kita Demi Negara’ itu, beliau berkata ia akan diperluas ke seluruh negara bagi menimbulkan kesedaran rakyat mengenai tanggungjawab bersama untuk menjaga keselamatan negara, bukan hanya tanggungjawab agensi kerajaan semata-mata, tetapi harus dipikul oleh semua pihak.-BERNAMA


Projek LCS akan disambung semula Disember ini

KUALA LUMPUR, 2 Oktober- Fasa mobiliti, projek Kapal Tempur Pesisir (LCS) yang bermula Jun lalu, kini berjalan dengan lancar serta memenuhi syor oleh beberapa pihak berkepentingan termasuk Jemaah Menteri, Jawatankuasa Kira-Kira Wang Negara dan Jawatankuasa Siasatan Siasatan Tadbir Urus, Perolehan dan Kewangan Kerajaan. Menteri Kanan Pertahanan, Datuk Seri Hishammuddin Tun Hussein dalam satu kenyataan memaklumkan usaha itu hasil tumpuan dan kesungguhan semua pihak bagi memastikan projek terbabit dapat dilaksanakan sebaik mungkin demi Tentera Laut Diraja Malaysia.

(Menteri Kanan Pertahanan, Datuk Seri Hishammuddin Tun Hussein)

Jelasnya, dalam tempoh tiga bulan fasa itu bermula, banyak perkara dilaksanakan termasuklah aspek komersil dan antara kerajaan. Dari segi komersil, Bousted Naval Shipyard Sdn Bhd telah mengadakan rundingan dengan 145 vendor tempatan dan 42 OEM luar negara, penamatan penglibatan orang tengah serta rundingan dengan sembilan institusi perbankan. Manakala, aspek antara kerajaan pula, wakil kerajaan Perancis menyatakan komitmen bertulis untuk menjadikan projek LCS sebagai keutamaan menerusi satu pertemuan.Datuk Seri Hishammuddin turut memberi jaminan bahawa projek LCS akan disambung semula sebaik sahaja fasa mobiliti berakhir pada Disember ini.


Mesyuarat OPEC+ minggu depan tarik tumpuan pelabur

KUALA LUMPUR, 2 Oktober- Pertubuhan Negara-negara Pengeksport Petroleum dan sekutunya; OPEC+ akan mengadakan pertemuan di Vienna, Austria 5 Oktober ini bagi membincangkan strategi pengeluaran masa depan.Pertemuan secara bersemuka peringkat menteri OPEC+ itu adalah yang pertama diadakan sejak Mac 2020 berikutan sekatan COVID-19.Pelabur menantikan keputusan mesyuarat susulan kejatuhan harga minyak baru-baru ini, disebabkan kebimbangan terhadap kelembapan ekonomi dan penguncupan permintaan.Minyak mentah West Texas Intermediate dan Brent merosot daripada paras tertinggi lebih AS$120 setong dicatatkan Jun lalu kepada kira-kira AS$80 setong.OPEC+ mengurangkan pengeluaran minyak secara besar-besaran pada tahun 2020 apabila pandemik COVID-19 menjejaskan permintaan.Pengeluaran ditingkatkan semula pada Julai 2021 sejajar pemulihan pasaran.Pada mesyuarat terakhir peringkat menteri awal September lalu, OPEC+ mengumumkan pengurangan pengeluaran sebanyak 100,000 tong sehari bagi Oktober, untuk mengawal kemerosotan harga minyak mentah.

(OPEC+ mengurangkan pengeluaran minyak secara besar-besaran pada tahun 2020 apabila pandemik COVID-19 menjejaskan permintaan)


Kes Batu Puteh: Laporan akhir Pasukan Petugas Khas dibentang Jumaat ini

(Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar/BERNAMA)

KUALA LUMPUR, 2 Oktober- Laporan akhir Pasukan Petugas Khas (PPK) untuk menyemak semula undang-undang berkenaan kes kedaulatan Batu Puteh, Batuan Tengah dan Tubir Selatan akan dibentangkan kepada Jemaah Menteri, 7 Oktober ini.Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar, berkata laporan akhir itu mengandungi syor mengenai hala tuju kerajaan berhubung kes berkenaan.Dalam satu kenyataan beliau berkata, PPK berkenaan sudah selesai melaksanakan tugasan diamanahkan berdasarkan terma rujukan yang ditetapkan memfokus kepada aspek perundangan dan hubungan Malaysia-Singapura."PPK terdiri daripada peguam tempatan yang mengendalikan kes ini pada 2016 hingga 2017, pengamal undang-undang, pakar pengukuran maritim dan wakil kementerian serta jabatan yang berkepentingan.“Bagi maksud menjayakan tugasan sepanjang tempoh itu, pelbagai pendekatan telah dilaksanakan PPK seperti meneliti dan menyemak dokumentasi dan material berkaitan, mengadakan siri perbincangan atau mesyuarat dan lawatan kerja dalam serta luar negara, khidmat konsultasi bersama pakar perundangan dan juruhidrografi luar negara serta sesi temu bual dengan individu yang dikenal pasti,” "Selain itu, khidmat rundingan bersama pakar perundangan dan juru hidrografi luar negara serta sesi temu bual dengan individu yang dikenal pasti," katanya dalam kenyataan itu.

(Pada tahun 2008, Mahkamah Keadilan Antarabangsa (ICJ) telah membuat keputusan untuk menyerahkan kedaulatan ke atas Batu Puteh, atau Pedra Branca kepada Singapura/BERNAMA)

Tambahnya, kerajaan komited untuk memastikan kedaulatan dan persempadanan maritim negara sentiasa terjamin dan menjadi keutamaan."Penubuhan dan pelaksanaan PPK berkenaan sepanjang hampir sembilan bulan mulai 9 November 2021 hingga 30 Ogos 2022 adalah bukti jelas komitmen itu," katanya.


76 pelajar B40 dipilih bagi Program Pembangunan Siswa Keluarga Malaysia

MELAKA, 2 Oktober- Seramai 76 pelajar B40 dipilih sebagai peserta bagi Program Pembangunan Siswa Keluarga Malaysia atau sulung tahun ini.Program perintis yang membantu individu pertama dalam keluarga menjejakkan kaki ke menara gading itu membabitkan lapan universiti awam setakat ini.

(Menteri Pengajian Tinggi, Datuk Seri Dr Noraini Ahmad)

Menteri Pengajian Tinggi, Datuk Seri Dr Noraini Ahmad berkata, pelajar bukan sahaja dibantu diberikan laluan khusus kemasukan ke universiti awam tetapi turut ditawarkan biasiswa, asrama dan diberikan mentoring sehingga mereka berjaya mendapat pekerjaan. “Program sulung ini adalah terbuka kepada pemilihan dia adalah pelajar-pelajar yang dapat masuk ke universiti awam dan dia adalah yang pertama dalam keluarga dia yg b erjaya masuk ke uniersiti awam sbb tu kita namakan dia sulung dengan harapan penerima program sulung ini akan dpt sedikit sebanyak mengubah kehidupan keluarga dan menjdi contoh kepada adik-beradik dia yanglain sekiramnya ada dan menukar persepsi dan kita akan didalam program sulung ini kita akan siapkan mentor dia akan guide pelajar berkenaan sehingga berjayadan setelah Berjaya kita akan siapkan pekerjaan” katanya selepas menyampaikan surat tawaran Program Sulung kepada salah seorang daripada 76 peserta iaitu Muhammad Hakimi Yunus di kediamannya di Taman Seri Bayan, Gangsa, Durian Tunggal, di sini.

Muhammad Hakimi menerima tawaran menyambung pengajian dalam bidang Ijazah Sarjana Muda Elektronik di Universiti Sains Islam Malaysia (USIM) dan akan mendaftar diri secara atas talian 7 Oktober ini. Kata anak sulung dari tiga adik-beradik berkata, dia sangat bersyukur menerima tawaran berkenaan sekali gus dapat meringankan beban ibu bapanya. “Pada mulanya saya terkejut, sebab saya dapat tawaran saya pun tidak tahu program ini. Cuma sekarang ini saya berdebar-debar sebab ada temuduga dengan orang-orang USIM lepas itu, memang betul-betul saya suka. Alhamdulilah....gembira memang dapat kurangkan beban keluarga saya sebab memang selama ini saya bekerja untuk tanggung kos pengajian saya," katanya. Menurut Hakimi, dengan bantuan yang diterima ini, dia tidak lagi perlu bekerja untuk menampung kos pengajian dan dapat menumpukan seluruh perhatian kepada pelajaran.


JKM Pulau Pinang adakan simulasi kesiapsiagaan hadapi musim tengkujuh

BALIK PULAU, 2 Oktober- Sebanyak 55 kawasan berisiko berdepan ancaman banjir telah dikenal pasti di Pulau Pinang, menurut Pengarah Jabatan Kebajikan Masyarakat (JKM) negeri, Zakaria Taib.Menjelang musim tengkujuh dan peredaran Monsun Timur Laut, JKM Pulau Pinang telah menyediakan segala kemudahan sebagai persediaan. Agensi itu akan bekerjasama dengan pihak lain seperti Bomba, Hospital, APM dan badan bukan kerajaan (NGO) dalam menangani masalah banjir di Pulau Pinang.  "Melalui mesyuarat jawatankuasa peringkat negeri yang dilaksanakan minggu lepas, JPS negeri Pulau Pinang memaklumkan di seluruh negeri Pulau Pinang terdapat 55 kawasan berisiko' dikenal pasti akan berlaku bencana sekiranya berlaku hujan di luar jangkaan," kata Zakaria selepas mengadakan simulasi tahap kesiapsiagaan kesemua agensi terlibat di sebuah sekolah di sini. JKM Pulau Pinang akan terlibat secara langsung dalam pembukaan 283 pusat pemindahan sementara (PPS) dengan kapasiti menempatkan 111,000 penghuni sekiranya bencana banjir berlaku di negeri ini.

(Zakaria selepas mengadakan simulasi tahap kesiapsiagaan kesemua agensi terlibat di sebuah sekolah di Balik Pulau)


Kelas Al-Quran dan Fardu Ain (KAFA) perlu dikaji

KELANTAN, 2 Oktober- Cadangan perlaksanaan pengajian Kelas Al-Quran dan Fardu Ain (KAFA) diserap di dalam kelas pengajian harian memerlukan kajian yang mendalam dan lebih teliti.  Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, ia mengambil kira pelbagai aspek dan kepentingan seperti kebajikan guru, pelajar dan juga guru KAFA sedia ada.

(Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary memberikan sumbangan pada Hari Sayyidatina Khadijah Parlimen Pengkalan Chepa di Pusat Tarbiyah Islamiyah Kelantan (PUTIK),di sini)

Beliau berkata, pihaknya ada menerima cadangan berkait perkara tersebut namun tiada perbincangan lanjut diadakan kerana ia masih lagi di peringkat penelitian. “Dia tidak boleh kita laksanakan secara terus bagaimana hendak serap silibus kafa dalam kelas pengajian pagi. Kita kena mengambil kira soal banyak perkara yang paling penting pembelajaran ilmu kepada pelajar-pelajar itu tidak terjejas dengan sebab apa pun pendekatan yang kita gunakan tetapi setakat ini belum ada lagi dibincangkan cadangan itu.” katanya selepas merasmikan Hari Sayyidatina Khadijah Parlimen Pengkalan Chepa di Pusat Tarbiyah Islamiyah Kelantan (PUTIK),di sini. Mengulas lanjut, katanya, apabila keputusan dibuat, pihaknya akan memastikan mekanisma yang digunakan dan jalan penyelesaian tersebut memberi manfaat kepada semua pihak terlibat. Media sebelum ini melaporkan, rata-rata ibu bapa meluahkan isu murid-murid penat dan terbeban dengan tugasan di sekolah rendah dan Kelas al-Quran dan Fardu Ain (KAFA). Justeru, Kementerian Pendidikan (KPM) dan kerajaan negeri wajar berbincang mencari mekanisme dan jalan penyelesaian supaya murid sekolah rendah tidak terus dibebankan dengan jadual pembelajaran yang terlampau padat.


Bantuan haji kepada para jemaah akan diteruskan

KELANTAN, 2 Oktober- Kerajaan masih berhasrat untuk meneruskan Bantuan Mengerjakan Haji kepada para Jemaah pada tahun hadapan walaupun berdepan peningkatan kos yang tinggi ketika ini. Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, perkara itu merupakan keutamaan pihaknya walaubagaimanapun masih awal untuk diputuskan.

(Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary)

Beliau berkata, sekiranya rakyat terus meberi sokongan dan dorongan serta prestasi kewangan Tabung Haji memberangsangkan, maka pihaknya akan meneruskan bantuan tersebut pada tahun akan datang.“Itu adalah keutamaan kita, kita akan utamakan untuk meneruskan bantuan kewangan itu untuk mereka mengerjakan haji. Namun begitu kita akan datangkan dengan kesedaran supaya mereka yang berkemampuan membayar penuh kita bagi ruang untuk mereka yang bersedia membayar penuh tanpa bantuan.” katanya pada sidang media selepas merasmikan Hari Sayyidatina Khadijah Parlimen Pengkalan Chepa di Pusat Tarbiyah Islamiyah Kelantan (PUTIK), hari ini. Program tersebut merupakan acara tahunan melibatkan semua parlimen di negeri itu bagi memperingati ketokohan dan juga mencontohi perjuangan isteri Nabi Muhammad. Katanya, pada program itu seramai 200 orang penerima terpilih menerima bantuan secara one-off melibatkan keseluruhan peruntukan sebanyak RM200,000. Mengulas lanjut, menurutnya, kos menunaikan Haji meningkat setiap tahun berikutan ia melibatkan tambang penerbangan, sewa penempatan dan nilai cukai tambah (VAT) Kerajaan Saudi meningkat iaitu 15 peratus.


716 program telah dilaksanakan LPPKN, perkasa institusi perkahwinan

CYBERJAYA, 2 Oktober- Sehingga September 2022 sebanyak 716 program telah dilaksanakan Lembaga Penduduk dan Pembangunan Keluarga Negara (LPPKN) untuk memperkasa institusi perkahwinan di negara ini.Terbaharu Modul seminar 'SMARTSTART 2nd Honeymoon' dirangka dan disediakan bagi memberi manfaat kepada 28,712 peserta di seluruh negara.Pengerusi LPPKN, Datuk Suhaimi Mohd Ghazali berkata usaha kementerian itu adalah bagi membantu pasangan dalam suasana persekitaran perkahwinan yang semakin mencabar.

(Pengerusi LPPKN, Datuk Suhaimi Mohd Ghazali)

"Kita tahu keluarga ini kalau sumber tidak menentu terutama seperti COVID-19, walaupun tempoh Perintah Kawalan Pergerakan nampak macam mudah, duduk serumah tetapi bila tiada pendapatan, ia sangat mencabar", katanya.Beliau berkata demikian pada Majlis Perasmian 'Seminar Smart Start Second Honeymen' LPPKN di Cyberjaya.Beliau berkata pada tahun 2020 ketika wabak COVID-19 melanda dan pelaksanaan Perintah Kawalan Pergerakan (PKP) bermula, Jabatan Perangkaan Malaysia mencatatkan negeri Selangor dengan bilangan kes perceraian yang tertinggi iaitu 8,939 kes, meliputi perceraian Islam sebanyak 7,402 dan bukan Islam pula sebanyak 1,537.Dapatan Kajian Penduduk dan Keluarga Malaysia Ke-5 juga menunjukkan lebih satu pertiga perkahwinan pertama berakhir dengan perceraian yang berlaku dalam tempoh kurang dari lima tahun perkahwinan.


Pergiat Program ReDI secara menyeluruh, tingkatkan penggunaan digitalisasi dalam kalangan peniaga

(Datuk Seri Dr Adham merangkap Ahli Parlimen Tenggara ketika gimik pelancaran Program ReDI Parlimen Tenggara di pekarangan pasaraya Song Mart, Bandar Tenggara/BERNAMA)

KOTA TINGGI, 2 Oktober- Kementerian Perdagangan Dalam Negeri dan Hal Ehwal Pengguna (KPDNHEP) disaran, mempergiat Program Pendigitalan Sektor Peruncitan (ReDI) secara menyeluruh, bagi meningkatkan penggunaan digitalisasi dalam kalangan peniaga.  Ini bagi menggalakkan masyarakat bergerak seiring perkembangan arus teknologi, selepas 49% penduduk bandar di Asia Tenggara menerima pakai penggunaan E-Wallet, dan kadar itu diunjur mencecah 84%, menjelang 2025.  Menteri Sains, Teknologi dan Inovasi, Datuk Seri Dr Adham Baba berkata, pendigitalan dapat mengurangkan kebergantungan pada wang tunai, selain menawarkan transaksi cepat,mudah dan selamat. Beliau bercakap kepada pemberita selepas merasmikan Pelancaran Program ReDI dan Program Jualan Murah Keluarga Malaysia (JMKM) Parlimen Tenggara, di sini.Menurutnya setakat ini, 85% peniaga di Bandar Tenggara, Kota Tinggi, menerima pendigitalan menerusi ReDI.  Bagi menyokong pelaksaan ReDI di bandar itu, kerajaan memperuntukkan RM8,500 bagi memberi insentif RM30 kepada peniaga dan RM20 kepada pengguna secara tanpa tunai.  "Kerana kita bimbang, sebelum ini penerimaan terhadap teknologi ini, tidak dapat dipakai di kawasan luar bandar, jadi dengan adanya inisiatif ReDI, kerajaan memungkinkan masyarakat membuat bayaran tanpa tunai, pembelian tanpa tunai, di mana-mana. Kalau boleh diperluas bukan sahaja di pasar raya tertentu," kata beliau.

(Datuk Seri Dr Adham dalam sidang media selepas merasmikan Pelancaran Program ReDI dan Program Jualan Murah Keluarga Malaysia (JMKM) Parlimen Tenggara, Kota Tinggi)


Teknologi optik dan radar daripada satelit, kenal pasti kawasan potensi banjir

KOTA TINGGI, 2 Oktober - Kementerian Sains, Teknologi dan Inovasi (MOSTI) bercadang menggunakan teknologi optik dan radar daripada satelit, bagi mengenalpasti kawasan berpotensi berlaku banjir di seluruh negara.  Menterinya, Datuk Seri Dr Adham Baba berkata, cadangan itu akan dibentangkan kepada Perdana Menteri, Khamis ini. Ia melibatkan kerjasama Agensi Angkasa Malaysia (MYSA), bagi mengesan tompok lokaliti kawasan cenderung banjir, mengikut data-data diperoleh dalam tempoh sepuluh tahun lalu. Dapatan yang diperoleh membolehkan persediaan awal menghadapi banjir dilakukan selain dapat mengenalpasti lokasi Pusat Pemindahan Sementara (PPS) yang sesuai.

(Dr Adham bercakap dalam sidang media, di sini)

" MYSA, atau pun Malaysian Space Agency, kita menggunakan data-data, kita panggil pencerapan data, mengikut pengalaman sepuluh tahun yang lepas, di mana lokasi banjir berlaku, dan kita membuat pemetaan, kita ada dua kaedah, pertama radar, kedua optik," kata Dr Adham di sini. Kementerian juga bercadang menggunakan teknologi dron, bagi membantu usaha mengesan penduduk terjejas di lokaliti terpencil, dan kawasan terputus hubungan.


'Serkapthon' imbau nostalgia tangkap ikan zaman dahulu

JERLUN, 2 Oktober- Aktiviti menangkap ikan menggunakan serkap buluh sudah menjadi kelaziman masyarakat kampung, malah aktiviti tersebut telah diamalkan sejak sekian lama.Di Kampung Matang Kerengga, aktiviti berkenaan mendapat sambutan luar biasa masyarakat apabila lebih 200 penduduk daripada pelbagai peringkat usia menyertai pertandingan 'Serkapthon'.Pemimpin masyarakat, yang juga bekas Timbalan Menteri Kewangan, Datuk Othman Aziz berkata, program itu bukan sahaja merapatkan hubungan silaturrahim dalam kalangan penduduk kampung, malah mengimbau nostalgia zaman dahulu."Ini sebahagian usaha kita untuk mengingatkan kembali masyarakat tentang datuk nenek kita dahulu yang bertungkus lumus mengharungi pelbagai cabaran terutama sekali untuk membesarkan keluarga sehinggalah kita berjaya pada hari ini. Semoga dengan program hari ini, anak-anak muda tak lupa tentang tradisi yang ada pada masyarakat Melayu luar bandar secara umumnya," ujar beliau yang turut terlibat dalam pertandingan tersebut.

Turut diadakan acara 'pukul bantal' dan cabutan bertuah buat pengunjung yang hadir.Kebiasaannya, aktiviti menangkap ikan menggunakan serkap buluh dilakukan ketika proses membajak untuk penanaman semula padi.


Sarawak capai status negeri tua dua tahun lebih awal

(Sarawak dijangka mencapai status itu dua tahun lebih awal daripada negeri-negeri lain)

BINTULU, 2 Oktober- Sarawak akan mencapai status negeri tua pada 2028.Menteri Pembangunan Wanita, Kanak-kanak dan Kesejahteraan Komuniti, Dato Sri Fatimah Abdullah berkata ia berdasarkan kajian oleh Institut Penuaan Malaysia.Sarawak dijangka mencapai status itu dua tahun lebih awal daripada negeri-negeri lain."Kajian institut penuaan Malaysia (My Ageing) menunjukkan seluruh Malaysia dijangka mencapai status wilayah tua pada tahun 2030 dan bagi negeri Sarawak kita akan mencapai status tersebut dua tahun lebih awal daripada negeri-negeri lain. Antara faktor utama ialah jangka hayat orang Sarawak tok lebih panjang daripada penduduk negeri lain," kata Fatimah di majlis sambutan Hari Warga Emas Peringkat Negeri di sini.

(Dato Sri Fatimah berucap pada majlis sambutan Hari Warga Emas Peringkat Negeri Sarawak)

Sambutan tahun ini yang bertemakan “Daya Tahan dan Sumbangan Warga Emas” adalah bagi meningkatkan kesedaran masyarakat agar menghargai, menghormati dan menyayangi warga emas dalam membantu usaha kerajaan meningkatkan kesejahteraan hidup golongan itu.  Acara senamrobik melibatkan 3,757 warga emas di seluruh Sarawak diiktiraf dalam 'Malaysia Book of Records' sebagai rekod pengumpulan terbesar golongan warga emas secara fizikal dan maya.


Pelan Persediaan Banjir Kawasan Muda diaktifkan, siap siaga hadapi La Nina

ALOR SETAR, 2 Oktober - Lembaga Kemajuan Pertanian Muda (MADA) telah mengaktifkan Pelan Persediaan Banjir Kawasan Muda dan bersiap siaga bagi menghadapi fenomena La Nina yang dijangka berlaku pada penghujung tahun ini. Bagi menghadapi kemungkinan banjir, pihak MADA sentiasa mengutamakan kepentingan awam serta aktiviti penanaman padi dan menguruskan lebihan air akibat turunan hujan mengikut Tatacara Pengendalian Piawai (Prosedur Operasi Standard (SOP)) yang telah ditetapkan. Pihak MADA telah bersedia memastikan kesempurnaan fungsi infrastruktur pengairan dan saliran serta memastikan alat kelengkapan dan aset-aset seperti bot, pam dan lain- lain peralatan, jentera berada dalam keadaan baik. "Berdasarkan Tinjauan Cuaca Bagi Tempoh September 2022 hingga Februari 2023 yang dikeluarkan Jabatan Meteorologi Malaysia pada 29 Ogos 2022, kebanyakan model iklim antarabangsa menunjukkan kitaran atmosfera di kawasan tropika konsisten dengan keadaan La Nina. "Ramalan menunjukkan pada bulan September 2022 hingga Februari 2023, Perlis dan Kedah akan menerima taburan hujan pada paras purata di antara 200 hingga 300 mm di Perlis dan 290 hingga 440 mm di Kedah," kata Ahmad Tarmizi dalam satu kenyataan.

Pengerusi MADA, Ahmad Tarmizi Sulaiman dalam kenyataan berkata berdasarkan maklumat itu, kawasan Muda berkemungkinan menerima turunan hujan lebat di kawasan tadahan empangan, tadahan sungai dan kawasan sawah.  Turunan hujan ini akan menyebabkan penambahan takungan air di empangan, peningkatan aliran sungai dan kenaikan kedalaman air di kawasan sawah.  Beliau berkata, pihak MADA sentiasa peka dengan cuaca semasa dan berada dalam keadaan siap siaga jika berlakunya banjir sepertimana ramalan cuaca dan amaran yang dikeluarkan oleh Jabatan Meteorologi Malaysia (MetMalaysia) serta Jabatan Pengairan dan Saliran Malaysia. Operasi saliran air banjir adalah melalui infrastruktur utama sedia ada yang melibatkan Sistem Arau, Sistem Lanabulu, Sistem Alor Changleh, Pelubang Barrage serta Tandop Pasang Surut Ampang Jajar.Melalui perancangan dan persediaan bagi menghadapi banjir ini, Ahmad Tarmizi berharap kerosakan kepada harta awam dan padi dapat diminimumkan dan kesulitan kepada peladang dapat dikurangkan sekiranya banjir melanda Kawasan Muda.  "Sehingga hari ini, kedudukan paras takungan air di Empangan MADA berada dalam keadaan mencukupi iaitu di Empangan Pedu berada pada kadar 859,625 juta meter padu atau 98.27 peratus; Empangan Muda pada kadar 123,950 juta meter padu atau 99.16 peratus; dan Empangan Ahning pada kadar 186,979 juta meter padu atau 83.85 peratus," katanya.Peladang-peladang di Kawasan Muda (MADA) digalakkan untuk menghubungi Pertubuhan Peladang Kawasan (PPK) berdekatan sekiranya terdapat pertanyaan berhubung kait tentang maklumat aduan dan pihak MADA sentiasa bersedia membantu para peladang bagi menjayakan aktiviti penanaman padi di Kawasan Muda.


SK Kempadang, contoh terbaik kepada sekolah harian di Pahang

KUANTAN, 2 Oktober - Sekolah Kebangsaan Kempadang, di sini yang disenarai pendek antara tiga finalis Anugerah Sekolah Terbaik Dunia dalam kategori Inovasi merupakan contoh terbaik kepada sekolah harian di Pahang.  Sekolah tersebut mempertaruhkan ciptaan aplikasi ‘Smartzoom’, iaitu sistem penjejakan automatik yang mengikuti perkembangan murid dalam pembelajaran menggunakan input daripada ‘Google Sheets dan ‘Google Chrome’.  Pengarah Jabatan Pendidikan Negeri Pahang, Mohammad Rosli Abdul Rahman ketika dihubungi berkata idea tercetus semasa tempoh Pandemik COVID-19 apabila Kementerian Pendidikan memgumumkan pemansuhan UPSR dan memperkasakan Pentaksiran Bilik Darjah (PBD).  Katanya, aplikasi itu memudahkan guru mengumpul data pentaksiran semasa pandemik secara ''one stop centre'' dan ''real time'' walaupun pada ketika itu pembelajaran di rumah (PDPr) dijalankan ketika pandemik COVID-19.  Dengan adanya data tersebut, guru-guru dapat melakukan program intervensi bagi mengelakkan keciciran murid dan memantapkan prestasi murid secara keseluruhan.

(SK Kempadang mempertaruhkan ciptaan aplikasi ‘Smartzoom’ dan disenarai pendek antara tiga finalisAnugerah Sekolah Terbaik Dunia dalam kategori Inovasi)

Aplikasi tersebut telah menambat hati juri sehingga diumum sebagai tiga finalis tiga teratas daripada 3,000 pencalonan sekolah di seluruh dunia.  Beliau berharap SK Kempadang dapat menewaskan dua lagi sekolah yang disenarai pendek dalam kategori sama iaitu sekolah daripada Chile, Escuela Emilia Lascar dan N High School, Jepun, dan berpeluang memenangi AS$50,000.  Selain pemilihan juri yang ketat, orang awam juga boleh membuat pengundian di laman “World’s Best School Prizes” bermula 22 September hingga hari ini.  Pemenang akan diumumkan di Minggu Pendidikan Dunia yang berlangsung pada 16 hingga 21 Oktober ini.  SK Kempadang sebelum ini telah mendapat tajaan daripada Kerajaan Negeri Pahang melalui Yayasan Pahang bagi menjalankan program Sekolah Amanah sejak tahun 2015 hingga 2021.


Tindakan lebih tegas kepada premis tidak patuh peraturan, di Terengganu

KUALA TERENGGANU, 2 Oktober - Kerajaan Terengganu akan mengambil tindakan undang-undang lebih tegas terhadap mana-mana premis yang gagal mematuhi peraturan sehingga menjejaskan sektor pelancongan di negeri itu.Pengerusi Jawatankuasa Pelancongan, Kebudayaan dan Teknologi Digital negeri, Ariffin Deraman berkata merujuk kepada isu pelancong yang jatuh sakit selepas bercuti di Pulau Perhentian yang tular di media sosial baru-baru ini, kerajaan negeri sangat memandang serius isu berkenaan."Siasatan lanjut sedang dijalankan untuk menjelaskan isu sebenar yang telah berlaku dan laporan penuh akan menyusul apabila siasatan lengkap. Agensi-agensi terlibat perlu menjalankan siasatan di lapangan dalam kadar segera untuk mencari dan menilai punca kejadian."Kerajaan negeri tidak teragak-agak menggunakan segala tindakan perundangan sedia ada dengan tegas jika ada premis yang tidak mematuhi peraturan yang ditetapkan memandangkan isu sebegini boleh memberi kesan kepada sektor pelancongan negeri ini," katanya dalam satu kenyatan. Jumaat lepas, sebuah portal berita melaporkan sekumpulan 40 pelancong terdiri daripada 27 dewasa dan 13 kanak-kanak yang bercuti tiga malam ke Pulau Perhentian Kecil jatuh sakit selepas berenang di perairan pulau itu.

Menurut laporan tersebut, sebahagian mereka mengalami cirit-birit dan demam panas sejurus pulang bercuti dan beberapa orang dimasukkan ke hospital, manakala seorang kanak-kanak berusia setahun disahkan menghidap kepialu dan dua lagi kanak-kanak mengalami keracunan darah.Dalam pada itu Ariffin berkata bagi mengatasi isu aduan sistem kumbahan di Pulau Perhentian, kerajaan negeri dengan kerjasama Kementerian Alam Sekitar dan Air (KASA) dalam usaha membina Loji Kumbahan Bersepadu bagi menangani isu berkaitan pencemaran kumbahan di pulau peranginan itu."Selain itu susulan aduan sebelum ini, pihak KASA dengan kerjasama Indah Water Konsortium (IWK) sedang dalam tindakan menjalankan Pelupusan Enapcemar secara keseluruhan di Pulau Perhentian,” katanya.Katanya pihak Jabatan Alam Sekitar Terengganu juga sentiasa menjalankan program pengawasan kualiti air marin secara berkala di Pulau Perhentian dan bagi keputusan pengawasan itu pada Jun sehingga September lepas menunjukkan kualiti air berada pada tahap terbaik."Kerajaan negeri sangat komited dalam menjaga keselesaan dan keselamatan pelancong yang bercuti di pulau-pulau peranginan di Terengganu. "Hal-hal yang mendatangkan kesan tidak baik kepada pelancong dan pengunjung di negeri ini akan diberi perhatian dan diambil tindakan sewajarnya demi memastikan kelangsungan sektor pelancongan negeri ini," katanya. - BERNAMA


Program jejak seni warisan diteruskan ke seluruh negara

AYER KEROH, 2 Oktober- Jabatan Penyiaran Malaysia (RTM) akan terus menjelajah ke seluruh negara tahun depan bagi menjejak seni warisan di semua negeri bagi memastikan ia tidak luput ditelan zaman.  Ketua Pengarah Penyiaran, Datuk Che Roslan Che Daud berkata, seni warisan di setiap negeri mempunyai keunikan dan peminat tersendiri bukan sahaja dalam kalangan masyarakat setempat malah luar negara seperti Singapura. Ia terbukti melalui Program Seni Warisan yang telah dijalankan sepanjang tahun ini seperti zapin di Johor, dikir barat bagi negeri Kelantan, seni warisan bongai dari Negeri Sembilan, boria di Pulau Pinang, rebana seni warisan dari Perak dan dondang sayang di Melaka mencapai matlamat dan mendapat sambutan menggalakkan.  Katanya, untuk tahun hadapan RTM akan menjelajah ke beberapa negeri lain seperti Pahang, Terengganu, Sabah dan Sarawak untuk mengetengahkan seni warisan mereka kepada umum.

(Datuk Che Roslan ketika ditemui selepas Seni Warisan Pertandingan Akhir Dondang Sayang Negeri Melaka di Kompleks Jabatan Kebudayaan dan Keseniaan Negara (JKKN) Melaka)

"Saya nampak selepas COVID-19 ini kita ada mulakan seni warisan ini dan dapat sambutan yang baik daripada masyarakat."Kita lihat dikir barat dari Kuala Lumpur, Singapura datang begitu juga dondang sayang ini dan kita harap ia akan dapat diteruskan pada masa akan datang dengan memulakan dengan pelapis-pelapis baharu. Kita tidak mahu mereka punya ini golongan veteran lama yang biasa kita latih peserta daripada junior mengikut had umur. Kemungkinan kita boleh adakan juara antara juara mungkin 4 -5 tahun kita cari yang terbaik, juara antara juara", kata Che Roslan ketika ditemui selepas Seni Warisan Pertandingan Akhir Dondang Sayang Negeri Melaka di Kompleks Jabatan Kebudayaan dan Keseniaan Negara (JKKN) Melaka di siniTurut hadir Exco Perpaduan, Penerangan, Sumber Manusia dan Hal Ehwal Pengguna, Ngwe Hee Sem.  Che Roslan berkata RTM akan terus komited memartabatkan seni warisan negara dengan melaksana penyiaran kandungan bersifat pertandingan dan pertunjukan warisan setiap negeri.

(RTM akan terus menjelajah ke seluruh negara tahun depan bagi menjejak seni warisan di semua negeri bagi memastikan ia tidak luput ditelan zaman)


Program BMTKM fasa satu salur lebih RM17 juta bantu ketua isi rumah

(Peruntukan itu melibatkan 70 lokaliti di seluruh negara untuk memulakan program, latihan dan bantuan peralatan memulakan aktiviti perniagaan)

GUA MUSANG, 2 Oktober- Lebih RM17 juta telah dibelanjakan bagi membantu 1,536 ketua isi rumah (KIR) bawah Program Pembasmian Kemiskinan Tegar Keluarga Malaysia (BMTKM) fasa satu.  Menteri di Jabatan Perdana Menteri (Ekonomi), Datuk Seri Mustapa Mohamed berkata, peruntukan itu melibatkan 70 lokaliti di seluruh negara untuk memulakan program, latihan dan bantuan peralatan memulakan aktiviti perniagaan.  Katanya lebih banyak akan dibelanjakan melibatkan peruntukan keseluruhan RM150 juta. Program BMTKM fasa kedua dijadual bermula pada pertengahan bulan ini melibatkan 110 lokaliti di seluruh negara.

(Datuk Seri Mustapa ditemui pemberita di Program Bersama Masyarakat Orang Asli di Kampung Kuala Lah, Gua Musang)

"Kita akan laksanakannya dalam tempoh terdekat dan tahun ni kita ada tiga fasa melibatkan 300 lokasi seluruh negara. Sudah pasti negeri-negeri dengan kadar kemiskinan tinggi maka bilangan kawasan juga keluarga itu lebih besar daripada negeri lain. "Jadi kita dapat kerjasama semua pihak di sini dan pejabat tanah, daripada ahli parlimen dan ADUN daripada Kelantan oleh JAKOA, Jabatan Pertanian dan kita akan pantau setiap bulan. Itu bezanya program ni dengan program lain. Pemantauan setiap bulan. Untuk pastikan mereka terlibat ini benar-benar menjalankan urusan ataupun perniagaan," kata Mustapa kepada pemberita di Program Bersama Masyarakat Orang Asli di Kampung Kuala Lah, di sini. Menerusi program itu sebanyak RM415,996 diperuntukkan kepada 35 keluarga Orang Asli miskin tegar untuk menyertai bidang pertanian seperti cendawan, serai dan halia.  Katanya, program tersebut dapat membantu Orang Asli meningkatkan pendapatan dan mengubah nasib serta menaik taraf ekonomi mereka.  "Kami amat bersyukur kerana kami di kampung ni tidak ada projek yang diberi sebanyak itu. Jadi hari ini kami dapat banyak. Jadi saya rasa bersyukur apa yang diperuntukkan oleh kerajaan," kata Penghulu Kampung Kuala Lah Ali Latif. "Perasaan tu memang bersyukur sangat kerana ini peluang untuk penduduk kampung ni bersama-sama ubah nasib ekonomi keluarga," kata penerima bantuan, Ida Terang Mengikut data terdapat lebih 130,000 keluarga miskin tegar di seluruh negara ketika ini.  Antara negeri yang tertinggi ialah Sabah, Sarawak, Kelantan dan Kedah.


Anugerah Adiwira hargai jasa pelajar terkorban bantu rakan lemas

(Muhammad Khairul Anam menerima diploma serta trofi anugerah Adiwira bagi pihak allahyarham Hairul Zaman/PSA)

SHAH ALAM, 1 Oktober- Suasana hiba menyelubungi Dewan Al-Jazari Politeknik Sultan Salahuddin Abdul Aziz Shah (PSA) apabila pengacara majlis mengumumkan anugerah Adiwira diberikan kepada allahyarham Hairul Zaman Abdul Jalil bersempena Majlis Konvokesyen PSA kali ke-23 yang diadakan di sini.Abang allahyarham Hairul Zaman, Muhammad Khairul Anam Abdul Jalil hadir menerima sijil dan trofi.Beliau melahirkan rasa syukur atas penganugerahan yang diberi sebagai menghargai pengorbanan arwah. “Dia seorang adik yang baik dan pendiam. Dekat rumah tak banyak cakap tapi rakan-rakan kata Hairul mempunyai sifat kepimpinan yang tinggi terutamanya sejak masuk PSA,” ujarnya.Sementara itu ibunya Sulaiha Suyut berkata, Hairul Zaman merupakan anak yang baik dan tidak pernah timbulkan masalah.“Dia juga seorang pelajar yang cemerlang. Sejak sekolah rendah sering terima macam-macam anugerah,” ujarnya yang tidak mampu menahan sebak.Allahyarham Hairul Zaman, pelajar Diploma Kejuruteraan Mekanikal maut apabila cuba menyelamatkan rakannya yang lemas dalam kejadian di Bentong, Pahang pada 26 Mac.

(Puan Sulaiha Suyut tidak dapat menahan sebak apabila pengacara majlis mengumumkan allahyarham Hairul Zaman sebagai penerima anugerah Adiwira sempena Majlis Konvokesyen Politeknik Sultan Salahuddin Abdul Aziz Shah kali ke-23)

Anugerah Adiwira pertama kali diperkenalkan dalam Majlis Konvokesyen PSA bagi menghargai keberanian dan pengorbanan mahasiswa.Majlis Konvokesyen PSA kali ke-23 yang berlangsung pada 1 dan 2 Oktober melibatkan seramai 1,684 graduan ijazah sarjana muda, diploma dan sijil daripada Jabatan Kejuruteraan Awam, Jabatan Kejuruteraan Mekanikal, Jabatan Kejuruteraan Elektrik dan Jabatan Perdagangan.


Sultan Selangor meriahkan majlis Makan Malam Alumni UPM

SERDANG, 2 Oktober - Sultan Selangor Sultan Sharafuddin Idris Shah berkenan berangkat ke Majlis Makan Malam Sirih Pulang ke Gagang @ Homecoming kali ke-11 anjuran Universiti Putra Malaysia (UPM), di sini malam tadi.Majlis merupakan acara kemuncak yang diadakan sempena Sambutan Perayaan Jubli Emas 50 Tahun UPM bagi memperkasakan jalinan hubungan antara alumni dan universiti.Bertemakan Seluhur Budi Sekalung Kasih, program dwitahunan anjuran Pusat Perhubungan Alumni UPM itu disertai lebih 800 alumni UPM dari seluruh negara.Majlis itu merupakan acara tradisi yang diraikan setiap dua tahun oleh universiti UPM mulai 2001.

Pada majlis berkenaan, Sultan Sharafudin yang juga Canselor UPM berkenan untuk menyampaikan anugerah alumni kepada alumni yang banyak berjasa dan menyumbang kepada UPM, masyarakat dan negara.Baginda juga berkenan untuk melancarkan Buku Coffee Table bertajuk The Three Founding Faculties “Spurring The Glories of UPM" sebelum melawat reruai pameran.Penganjuran program tersebut turut bermatlamat untuk meningkatkan dana Tabung Sumbangan Alumni bagi kebajikan pelajar UPM melalui pemberian biasiswa, dermasiswa dan bantuan kewangan pelajar.


Konsert Penang Exchange mendapat sambutan baik

GEORGE TOWN, 1 Oktober- Konsert Penang Exchange terima sambutan baik menerusi P.Ramlee Theatrical Concert yang dianjurkan sempena Festival Seni Kraf, Penang Exchange 2022.  Program yang berlangsung di Dewan Budaya Universiti Sains Malaysia (USM) itu merupakan usaha memartabatkan industri kraf dalam negara.  Ia juga bertujuan memulih dan menyemarakkan semula industri pelancongan dan kebudayaan Malaysia.  Program anjuran Pertubuhan Kraf Malaysia (MCC) itu mendapat kerjasama British Council, Japan Foundation dan Kedutaan Amerika Syarikat.

Sebelum ini, dua program yang sama telah berjaya dijalankan di Kelantan dalam tempoh Perintah Kawalan Pergerakan (PKP).  Program yang dianjurkan selama tiga hari itu turut dihadiri Yang Dipertua Negeri Pulau Pinang, Tun Ahmad Fuzi Abdul Razak dan Raja Muda Perlis, Tuanku Syed Faizuddin Putra Jamalullai.


KBM dirancang, diadakan dalam skala lebih besar dan tempoh lebih panjang

IPOH, 1 Oktober - Kementerian Perdagangan Dalam Negeri dan Hal Ehwal Pengguna (KPDNHEP) merancang untuk mengadakan Karnival Barangan Malaysia (KBM) dalam skala yang lebih besar dan tempoh lebih panjang bermula tahun hadapan.Timbalan Menterinya Datuk Rosol Wahid berkata karnival itu akan diadakan seperti Pameran Pertanian, Hortikultur dan Agropelancongan Malaysia (MAHA) yang mengumpulkan semua barangan tempatan di One-Stop Showcase daripada perabot, pakaian, fesyen, batik, automotif, gaya hidup, produk kesihatan dan barangan makanan."Bagi memantapkan lagi pengisian untuk memartabatkan barangan dan perkhidmatan hasil tempatan, persembahan dan pameran yang dapat menonjolkan kualiti produk tempatan seperti pertunjukan fesyen, pertunjukan kereta dan motor, pertandingan memasak dan pelbagai acara turut dirancang," katanya.Beliau berkata demikian dalam ucapan perasmian KBM 2022 yang melibatkan seramai 52 usahawan di pekarangan pasar raya Mydin Meru Raya di sini.Rosol berkata inisiatif penganjuran karnival ini diharapkan akan menyemarakkan lagi Kempen Beli Barangan Malaysia (KBBM) 2022 yang akan dilaksanakan sebanyak dua siri dengan siri kedua akan berlangsung di pekarangan Plaza Angsana, Johor Bahru pada 14 hingga 16 Oktober.

"KBBM2022 dijangka dapat membantu mengimbangi cabaran dan tekanan ekonomi global semasa khususnya bagi merangsang pertumbuhan ekonomi domestik melalui peningkatan pembelian dan penggunaan produk atau perkhidmatan tempatan."KPDNHEP ingin menyeru agar Keluarga Malaysia keluar beramai-ramai untuk 'Jom Sokong dan Beli' Barangan Malaysia kerana sifat cintakan negara boleh dimanifestasikan dalam pelbagai cara antaranya dengan menyokong dan membeli produk dan perkhidmatan tempatan," katanya.Rosol berkata pelaksanaan KBBM pada 2020 telah menyaksikan penjualan barangan tempatan bernilai RM3.3 bilion dengan bilangan unit simpanan stok (SKU) keseluruhan berjumlah 326,154. "Pada 2021 pula, ia merekodkan jualan 173,239 SKU di pelbagai rangkaian pasar raya besar, pasar raya, kedai serbaneka dan kedai serbaneka di stesen minyak dengan nilai keseluruhan berjumlah RM3.08 bilion.“Bagi pelaksanaan KBBM melalui dalam talian marketplace bagi 2020, sebanyak 281,864 SKU telah berjaya dijual dengan nilai RM145 juta dan tahun lepas menyaksikan lonjakan penjualan mencecah 1,070,340 SKU dengan jumlah hasil jualan sebanyak RM142 juta," katanya.Sementara itu, pada sidang media Rosol berkata KPDNHEP memperhebatkan Program Pembangunan dan Transformasi Produk untuk membantu usahawan tempatan daripada aspek pembungkusan produk supaya menepati piawaian pasaran antarabangsa."Kerjasama turut dijalinkan dengan pasar raya asing di luar negara untuk memasarkan produk keluaran tempatan di luar negara selain kerjasama dengan kompleks beli-belah terkemuka untuk membuka peluang usahawan tempatan memasarkan produk," katanya.Sementara itu, seorang peserta KBM yang juga pengusaha berasaskan batik Muhammad Azlan Yahaya, 26, berkata karnival seperti ini harus diteruskan kerana boleh membantu para usahawan di negeri ini dari sudut ekonomi."Sehingga hari kedua, jualan produk kami mendapat sambutan yang baik oleh pengunjung yang hadir, karnival seperti ini seharusnya dilakukan pada setiap tahun."Produk kami dibuat 100 peratus oleh anak-anak Orang Kurang Upaya (OKU) di bawah Pertubuhan Pemulihan Dalam Komuniti (PDK) Lenggong dan kelainan produk kami ialah penghasilan batik daripada tanah liat yang menggantikan lilin," katanya kepada Bernama.Selain itu, seorang pemilik produk makanan berasaskan kek Zaidah Khuzaimi, 46, berkata karnival yang dijalankan selama tiga hari itu memberi impak positif kepada usahawan untuk melonjakkan produk jualan."Baru tengah hari, produk saya sudah tinggal separuh dan perlu menambah lagi dua kali ganda pada hari esok iaitu hari terkahir. Apabila adanya karnival sebegini, kami turut menurunkan harga produk agar para pengunjung dapat membeli dan merasainya dengan harga lebih murah,” katanya. - BERNAMA


MAFI belum terima kebenaran eksport ayam ke luar negara

MERLIMAU, 1 Oktober- Kebenaran mengeksport ayam ke luar negara masih belum diumumkan kerajaan menerusi Kementerian Pertanian dan Industri Makanan (MAFI).  Menurut Timbalan Menteri MAFI, Datuk Seri Ahmad Hamzah, pengumuman akan dibuat dalam masa terdekat.  Katanya, negara kini berhadapan dengan lebihan bekalan ayam dan telur.  Sebelum ini, kerajaan membenarkan sebanyak 3.6 juta ekor ayam di eksport namun belum mengetahui jumlah terkini sekiranya aktiviti itu dibenarkan dalam masa terdekat.  Beliau berkata demikian ketika ditemui pemberita selepas majlis penyerahan bantuan program Rezeki Ternak Unggas dan Projek Pertanian Organik Peringkat Parlimen Jasin, di sini.  Hadir sama, Ahli Dewan Undangan Negeri (ADUN) Merlimau, Dr Akmal Mohd Salleh.

Sebelum ini, media melaporkan Pasukan Khas Jihad Tangani Inflasi akan meneliti untuk menetapkan harga siling ayam dan mengkaji untuk membenarkan produk tersebut dieksport semula.  Ia berikutan pada 1 Jun lalu, sekatan eksport ayam membabitkan bekalan ayam sebanyak 3.6 juta ekor sebulan.


Sekolah perlu rujuk polis sebelum keluar notis mengenai kes culik - Radzi

PUTRAJAYA, 1 Oktober - Pihak sekolah perlu merujuk kepada polis terlebih dahulu sebelum mengeluarkan sebarang notis pemakluman atau peringatan mengenai insiden dikaitkan dengan kes cubaan menculik murid. Menteri Kanan Pendidikan Datuk Dr Radzi Jidin berkata, notis seumpama itu, terutama berita tidak benar hanya akan menimbulkan kegusaran."Sebab itu saya kata pihak sekolah supaya rujuk polis, maklumkan kepada kami supaya ia tidak menjadi satu kerisauan baharu dalam masyarakat.Ya... memang kita perlu beringat dalam masa sama kita tidak perlu menimbulkan kerisauan dalam kalangan ibu bapa," kata Dr Radzi di sini.

Beliau berkata demikian ketika diminta mengulas kewajaran pihak pengurusan sekolah mengeluarkan notis peringatan mengenai kes culik di kawasan persekolahan.Perkara sedemikian didakwa mencetuskan rasa panik dan kebimbangan dalam kalangan ibu bapa, ditambah dengan video tular kononnya berlaku cubaan culik tanpa diperiksa kesahihannya.Beliau pada masa sama, mengharapkan pihak sekolah untuk terus menerapkan aspek keselamatan murid agar tidak mendekati individu yang tidak dikenali.

(Dr Radzi bercakap dalam sidang media selepasMajlis Penyerahan Pelaksanaan Projek Pembinaan Kompleks Sekolah Presint 15, di sini)

"Penjagaan keselamatan adalah sebahagian daripada perkara yang sentiasa kita buat termasuk keselamatan lalu lintas, sebagai contohnya," katanya.Mengenai Kompleks Sekolah Presint 15, pembinaan sekolah rendah dan sekolah menengah di kawasan itu menelan belanja RM121 juta dan dijangka siap pada Ogos 2025.“Ini merupakan kompleks pertama untuk penduduk di Presint 15, sebelum ini di Presint 15 tiada sekolah rendah mahupun menengah.“Dengan pembinaan kompleks ini yang mengandungi 36 bilik darjah bagi sekolah rendah dan 30 (sekolah menengah) ia tentunya akan memberi kemudahan kepada penduduk sekitar,” katanya dan menambah kompleks tersebut berkeluasan 5.9 hektar.


Sekurang-kurangnya 218 pakar paliatif diperlukan, di Malaysia

REMBAU, 1 Oktober - Malaysia memerlukan sekurang-kurangnya, 218 pakar paliatif bagi menampung keperluan semasa.Dianggarkan 150,000 pesakit dewasa memerlukan rawatan paliatif, namun Kementerian Kesihatan Malaysia (KKM) hanya mampu menampung rawatan antara 10 hingga 15 peratus.Menteri Kesihatan, Khairy Jamaluddin memaklumkan ketika ini negara hanya mempunyai 19 pakar perubatan paliatif dan 32 pakar perubatan pelatih.Angka itu masih rendah berbanding sasaran 70 pakar paliatif menjelang tahun 2030.

(Khairy bercakap pada sidang media selepas merasmikanSambutan Hari Hospis dan Rawatan Paliatif Sedunia 2022 di Hospital Rembau, di sini)

"Jadi sebab itu bawah pelan strategik, kita bukan hanya melihat kepada mengukuhkan rawatan paliatif di peringkat hospital dengan penambahan doktor pakar penambahan jururawat, tetapi juga meningkatkan akses kepada mereka yang berada di komuniti yang berada di rumah, melalui kerjasama dengan badan badan bukan kerajaan (NGO) seperti mana yang ada pada hari ini yang telah memberi kerjasama kepada KKM sepanjang beberapa dekad yang lepas," kata Khairy di sini.

Tambahnya, KKM juga mahu memastikan rawatan itu tidak hanya tertumpu di hospital semata-mata tetapi juga disediakan di klinik kesihatan dan rawatan di rumah.Kebanyakan hospital negeri mempunyai Pakar Paliatif residen, manakala di Perlis, Terengganu dan Kelantan, perkhidmatan tersebut dijangka ditawarkan menjelang tahun 2025.Turut hadir, Ketua Pengarah Kesihatan, Tan Sri Dr Noor Hisham Abdullah.


Agensi bertanggungjawab siasat punca pelancong Perhentian jatuh sakit- MOTAC

KUALA TERENGGANU, 1 Oktober- Agensi bertanggungjawab telah dan sedang mengambil tindakan bagi mengenal pasti punca berlakunya kejadian sekumpulan pelancong mengalami gejala pening, muntah serta demam selepas pulang dari bercuti di Pulau Perhentian Kecil di Besut.Menurut kenyataan Kementerian Pelancongan, Seni dan Budaya (MOTAC) hari ini, perkara itu dimaklumkan oleh Jabatan Pelancongan Negeri Terengganu yang dihubungi kementerian itu bagi mendapatkan gambaran jelas tentang isu yang berlaku. “Pihak Jabatan Pelancongan Negeri Terengganu memaklumkan bahawa pihaknya telah berkomunikasi dengan beberapa agensi di peringkat negeri seperti Pejabat Daerah Besut dan Pejabat Kesihatan Daerah Besut dan dimaklumkan bahawa agensi-agensi yang bertanggungjawab telah dan sedang mengambil tindakan bagi mengenal pasti punca utama berlakunya kejadian tersebut,” menurut MOTAC.Menurut kenyataan itu, MOTAC memandang serius perkara yang melibatkan tahap keselamatan dan kesihatan pelancong, sama ada domestik atau dari luar negara, dan kejadian seperti itu perlu ditangani segera bagi memastikan hasrat kerajaan untuk memulihkan industri pelancongan negara dalam masa terdekat dapat dicapai.Semalam, sebuah portal berita dalam talian melaporkan sekumpulan 40 orang pelancong terdiri daripada 27 dewasa dan 13 kanak-kanak yang bercuti tiga malam ke Pulau Perhentian Kecil jatuh sakit selepas berenang di perairan pulau itu.

Menurut laporan tersebut, sebahagian mereka mengalami cirit-birit dan demam panas sejurus selepas pulang dan beberapa orang dimasukkan ke hospital, manakala seorang kanak-kanak berusia setahun disahkan menghidap kepialu dan dua lagi kanak-kanak mengalami keracunan darah. -BERNAMA


KPLB cari jalan selesai hutang tertunggak RM230 juta peserta FELCRA

PASIR MAS, 1 Oktober- Kementerian Pembangunan Luar Bandar (KPLB) sedang memikirkan kaedah terbaik untuk melupuskan hutang 20,000 peserta FELCRA di seluruh negara yang mencecah RM230 juta. Menterinya Datuk Seri Mahdzir Khalid berkata, hutang tertunggak itu dianggar lebih daripada 30 tahun membabitkan beberapa generasi dan ada dalam kalangan peserta yang sudah meninggal dunia. Jelas beliau, proses memuktamadkan isu tersebut sedang dibuat dan keputusan mengenainya akan diumum secara rasmi selepas menerima laporan terperinci daripada Pengerusi FELCRA Berhad, Datuk Ahmad Jazlan Yaakob dan Ketua Pegawai Eksekutif FELCRA Berhad Datuk Mat Roni Zakaria.  Datuk Seri Mahdzir memberitahu pemberita pada sidang media selepas merasmikan Jelajah Mini Karnival Keluarga Malaysia di Kg Batu Karang, di sini.  Turut hadir Pengerusi FELCRA Berhad Datuk Ahmad Jazlan Yaakob, Ketua Pegawai Eksekutif FELCRA Berhad Datuk Mat Roni Zakaria dan Pengerusi FELCRA Diversatech (M) Sdn Bhd Datuk Akhbar Salim.

Menteri Pembangunan Luar Bandar (KPLB), Datuk Seri Mahdzir Khalid

Dalam perkembangan lain katanya, KPLB menerusi agensinya FELCRA Berhad akan melaksanakan projek ternakan ayam sistem tertutup di Kelantan selepas projek kedua yang diadakan di Padang Terap, Kedah. Tapak projek sudah dikenal pasti iaitu di Machang yang dijadual beroperasi pada tahun depan.


Bajet 2023: KPT harap peruntukan lebih besar

(Foto FB Dato' Dr. Noraini Ahmad)

PETALING JAYA, 1 Oktober- Bajet 2023 diharap menyediakan peruntukan lebih tinggi bagi Kementerian Pengajian Tinggi (KPT) berbanding RM14.5 bilion bawah belanjawan sebelumnya.

Menteri berkenaan, Datuk Seri Dr. Noraini Ahmad berkata, ini bagi memastikan infrastruktur lebih baik dapat disediakan selain membolehkan agenda pemerkasaan institusi pengajian awam, pelajar dan graduan dapat diteruskan.

"Kita faham bahawa pelajar ini hendak keadaan mereka bila hendak belajar dalam keadaan kondusif dan selesa dan kami harap ada bantuan bajet diberikan dalam kita hendak membaiki kemudahan usang di universiti-universiti awam ini.

"Sudah semestinya fokus utama adalah kepada golongan pelajar B40 tapi kita juga melihat pelajar daripada golongan M40 M1 yang menghadapi cabaran terutama sekarang ini," kata Noraini selepas Majlis Pelancaran Hari Terbuka dan Karnival Kerjaya Malaysia Aviation Group (MAG) 2022 di sini.

Terdahulu dalam ucapannya, beliau menggalakkan penyertaan dan kerjasama pihak industri bagi meningkatkan keupayaan dan kemahiran siswazah tempatan terutama yang selari keperluan dan kehendak pasaran.

Tahun lalu, kadar kebolehpasaran siswazah berada pada paras 85.5%, meningkat 1.1% berbanding tahun 2020 dan melebihi 0.4% berbanding sasaran ditetapkan dalam Rancangan Malaysia ke-12.

(KPT harap peruntukan lebih besar/Foto fail)


MAFI kenal pasti sungai berpotensi untuk pelepasan benih ikan atau udang, di Melaka

JASIN, 1 Oktober - Kementerian Pertanian dan Industri Makanan (MAFI) melalui Jabatan Perikanan Malaysia giat melaksanakan pelbagai usaha bagi meningkatkan sumber perikanan di Melaka.Ia termasuk mengenal pasti sungai-sungai yang berpotensi untuk pelepasan benih ikan atau udang. Timbalan Menteri MAFI 1, Datuk Seri Ahmad Hamzah berkata ini berikutan sumber perikanan di Melaka dilaporkan antara terendah di negara ini dengan pengeluaran hanya kira-kira 22 peratus berbanding negeri-negeri lain.

(Ahmad Hamzah bercakap dalam sidang media selepas hadirpada program Jabatan Perikanan Melaka bersama Nelayan dan Penduduk Kampung Chohong, di sini)

"Dalam usaha untuk kita mempertingkatkan lagi sumber perikanan negeri Melaka kerana Melaka pada ketika ini adalah antara terendah dalam negara.Sumber perikanan di Melaka kita ada hanya 22 peratus sahaja jadi dengan adanya usaha untuk kita mempertingkatkan lagi sumber perikanan dan mengenal pasti sungai-sungai berpotensi," kata Ahmad Hamzah di sini.Antara sungai yang dikenal pasti berpotensi menyumbang sumber perikanan ketika ini ialah Sungai Chohong dan Sungai Rambai di sini serta Sungai Paya Lebar di Masjid Tanah.  Tambah Ahmad Hamzah, tahun lalu sebanyak 50,000 benih ikan lampam dan 50,000 benih ikan baung telah dilepaskan ke Sungai Chohong.Manakala awal tahun ini sebanyak 100,000 benih udang galah dilepaskan di di Sungai Rambai.


SKM harap kerajaan beri peruntukan lebih besar dalam Bajet 2023, rangsang pembangunan koperasi

LIPIS, 1 Oktober- Kerajaan diminta mempertimbangkan peruntukan lebih besar kepada Suruhanjaya Koperasi Malaysia (SKM) dalam Bajet 2023 bagi merangsang pembangunan 14,834 koperasi di negara ini.  Presiden Angkatan Koperasi Kebangsaan Malaysia (ANGKASA), Datuk Seri Dr. Abdul Fattah Abdullah berkata, bajet besar kepada SKM dapat memacu pembangunan koperasi yang bilangan keanggotaan yang lebih besar berbanding Industri Kecil dan Sederhana (IKS).  Katanya, SKM agensi yang membangunkan koperasi yang memerlukan peruntukan besar bagi membantu lebih 7.1 juta keanggotaan individu koperasi.  Dalam hal ini ujarnya, setakat ini hanya tiga kerajaan negeri termasuk Pahang yang boleh dijadikan contoh menyediakan peruntukan tahunan sebanyak RM1 juta kepada koperasi.  Beliau berkata demikian kepada media selepas perasmian Mesyuarat Agung Tahunan Koperasi Wi Lipis Berhad (Kowilip) di sini, hari ini.  Perasmian disempurnakan oleh Pengerusi Jawatankuasa Hal Ehwal Felda, Koperasi Datuk Nazri Ngah.  Dalam perkembangan berkaitan, beliau berkata, ANGKASA memohon peruntukan RM10 juta bagi menjayakan program BA100 tahun 2023.

Kita berharap peruntukan one off disalurkan kepada ANGKASA bagi menaikkan sistem peruncitan 3,000 kedai di seluruh negara.  Tambah beliau, BA100 diperkasa dengan matlamat menurunkan kos sara hidup rakyat, membantu koperasi dan IKS memasarkan barangan koperasi dan IKS selain membentuk gerakan koperasi menerusi ekosistem yang lengkap.


Tanah runtuh: Jalan Bentong-Gua Musang dibuka semula Rabu depan

(Kerja pembaikan bermula 20 Januari lalu selepas berlaku runtuhan pada November 2021)

KUALA LUMPUR,1 Oktober- Jalan Bentong-Gua Musang berhampiran Kilang Lee Rubber di Bentong yang runtuh tahun lalu, dijadual dibuka semula 5 Oktober ini selepas kerja pembaikan cerun dan jalan siap sepenuhnya.Menteri Kanan Kerja Raya Datuk Seri Fadillah Yusof berkata, kini kerja pembaikan hanya tinggal menyiapkan garisan jalan dan pembersihan tapak.Menurut kenyataan beliau, kerja pembaikan bermula 20 Januari lalu selepas berlaku runtuhan pada November 2021. Berlaku sedikit kelewatan disebabkan runtuhan tanah akibat hujan lebat ketika proses pembaikan pada 18 Mac.Beliau berterima kasih kepada kerajaan Pahang yang memberi sokongan padu untuk memastikan kelancaran projek infra rakyat."Selain menghargai Jabatan Kerja Raya negeri dan daerah yang komited menyiapkan kerja untuk kesejahteraan rakyat," katanya.

(Jalan Bentong-Gua Musang berhampiran Kilang Lee Rubber di Bentong yang runtuh tahun lalu, dijadual dibuka semula 5 Oktober ini)


Dua beradik lelaki maut, terkena renjatan elektrik

SEPANG, 1 Oktober - Dua beradik lelaki maut akibat terkena renjatan elektrik ketika sedang mandi di dalam sebuah besen di perkarangan rumah mereka di Kampung Teras Jernang, Bandar Baru Bangi, di sini petang semalam.Ketua Polis Daerah Sepang, Asisten Komisioner Wan Kamarul Azran Wan Yusof dalam satu kenyataan berkata mangsa masing-masing berumur 10 dan sembilan tahun itu merupakan anak kedua dan ketiga daripada empat beradik.Katanya, bapa mangsa yang merupakan pengusaha kedai makan mendapati anaknya sudah tidak bernyawa setelah kembali ke rumah daripada membeli barang manakala ibu mangsa berada di dalam rumah."Menurut bapa mangsa, anaknya meninggal dunia berpunca dari renjatan elektrik yang mengalir dari sebatang besi penyidai baju."Pihak Tenaga Nasional berhad (TNB) mengesahkan berlaku geseran dari wayar tepi rumah terus ke zink, menyebabkan wayar tersebut ‘luka’ dan arus elektrik mengalir melalui besi penyidai baju itu," kata Wan Kamarul.

Hasil siasatan turut mendapati kedua-dua mangsa terkena renjatan elektrik apabila bersentuhan dengan besi penyidai baju yang berada di tempat mandi. Menurut Wan Kamarul, keadaan rumah tersebut juga agak berselerak dan tidak bersusun dengan besi terpakai kerana sebelum ini, bapa mangsa mempunyai bengkel kereta yang telah ditutup menyebabkan barang-barang yang terpakai dibawa balik ke rumah."Mayat kedua-dua mangsa akan dibedah siasat selepas ujian saringan COVID-19 di Hospital Serdang," katanya.Dalam pada itu, Wan Kamarul mengingatkan ibu bapa agar tidak membiarkan barangan elektrik dan pendawaian elektrik yang bocor di kawasan rumah.